Perjuangan Dol Said Terawal Melawan Kebangsatan British

Selepas kejayaan filem Mat Kilau baru-baru ini, timbul minat dalam kalangan masyarakat kita yang mahu mengetahui sejarah perjuangan melawan pendudukan penjajah baik dari era Portugal (Portugis) hinggalah era British dan Jepun. Di Melaka dan Negeri Sembilan, sebut saja nama Naning, pastinya ramai mengetahui kisah perjuangan Dol Said yang menjadi sebahagian daripada Perang Naning.

Sebelum kita sentuh kisah ini, amat molek untuk lihat latar belakang Naning terlebih dahulu. Naning hari ini menjadi sebahagian daripada Melaka tetapi satu ketika dahulu merupakan sebuah negeri Melayu yang merdeka. Semasa Kesultanan Melayu Melaka (KMM), mereka menyatakan taat setia yang tidak berbelah-bahagi kepada kesultanan itu dengan Melaka sebagai penaung Naning. Hal ini tetap diteruskan semasa era pengganti KMM, Kesultanan Johor-Riau.

Bagaimanapun, menjelang abad ke-18, Naning terpaksa menjadikan Belanda sebagai penaung mereka. Ini selepas Sultan Johor ketika itu, Sultan Sulaiman Badrul Alam Shah bersetuju memindahkan hak naungan Johor untuk Naning kepada Belanda pada 1757.

Orang Naning mempunyai sebab untuk tidak mempercayai pihak Belanda pada awalnya. Seabad sebelumnya, Belanda melancarkan serangan ke atas Naning pada 1644 dan memaksa penghulunya (gelaran rasmi ialah Penghulu Raja Merah) memeterai perjanjian dengan mereka.

Tetapi perjanjian tersebut tidak pernah dikuatkuasakan oleh Belanda. Benar, salah satu terma perjanjian berat sebelah itu ialah penghulu Naning menerima nasihat daripada mereka dari segi pentadbiran wilayah berkenaan. Namun begitu, Belanda tidak pernah mencampuri urusan dalaman Naning termasuk menentukan siapa penghulu wilayah itu yang seterusnya. Belanda juga tiada masalah menerima satu persepuluh hasil tanaman Naning (400 gantang beras) yang ditetapkan dalam perjanjian sama.

Namun begitu, semuanya berubah akibat kempen Eropah Napoleon Bonaparte pada awal abad ke-19. Si pendek yang menjadi duri dalam daging kepada kuasa-kuasa Barat ketika itu telah menakluk sebahagian besar Eropah termasuk Belanda. Dan ini menimbulkan masalah: siapa patut jaga wilayah-wilayah Belanda sementara perang dengan Napoleon masih berlaku?

Bagi British, solusi mereka ialah penaklukan. Ini kerana dengan Belanda kini menjadi sebahagian daripada jajahan Perancis, makanya Belanda secara teknikal menjadi musuh mereka. Dengan menguasai wilayah jajahan Belanda, ia menafikan semua hasil pendapatan daripada masuk ke kantung kewangan Perancis. Di sebelah Asia saja, semua maklum betapa lumayannya perdagangan rempah-ratus yang dimonopoli Belanda selepas Portugal diusir keluar dari Melaka pada 1641.

Oleh sebab itu, London segera mengarahkan operasi ketenteraan digerakkan ke atas semua bekas jajahan Belanda terutama di rantau Nusantara. Selain itu, mereka juga turut mendapat kebenaran daripada kerajaan Belanda yang duduk secara buangan untuk menduduki wilayah-wilayah ini secara sementara konflik dengan Napoleon masih lagi berlaku.

Justeru, dari 1796 hingga 1801 dan 1807 hingga 1818, Melaka ditadbir oleh seorang Residen British. Dengan status perjanjian Belanda-Naning dalam bahaya, satu perjanjian baru didraf dengan terma perjanjian yang sama. Disebabkan kedudukan wakil utama British, Syarikat Hindia Timur Inggeris (SHTI) nun jauh di India, perjanjian tersebut seperti mana perjanjian Belanda-Naning sebelum ini tidak dikuatkuasakan.

Tetapi semua itu berubah menerusi penguatkuasaan Perjanjian British-Belanda 1824. Menerusi perjanjian itu, kedua-duanya bersetuju untuk tidak mencampuri mana-mana kawasan yang terletak di bawah pengaruh mereka. Menerusi perjanjian sama, Melaka diserahkan kepada British dengan Bengkulu, Sumatera diserahkan kepada Belanda.

Dengan termeterainya perjanjian itu, British cuba menguatkuasakan terma perjanjian 1801 secara membabi-buta. Usaha ini digerakkan oleh Gabenor Negeri-Negeri Selat (NNS) yang pertama, Sir Robert Fullerton. Bagaimanapun, idea ini ditentang oleh Residen-Kaunselor Melaka ketika itu, Samuel Garling dan Residen-Kaunselor Pulau Pinang John Anderson.

Garling mempunyai sebab kukuh untuk membangkang idea Fullerton. Pertama, perjanjian Belanda-Naning yang dimeterai pada 1643 secara jelas mengiktiraf kedudukan Naning sebagai sebuah wilayah yang merdeka. Kedua, kekaburan berkenaan terma tanah SHTI yang dicatatkan dalam 1801 berkenaan Naning sebagai wilayah mereka boleh dicabar.

Anderson turut menyifatkan idea tersebut sebagai mengarut. Pemahaman sempit Fullerton terhadap struktur kekuasaan dan kerajaan orang Melayu seolah-olah mahu mencabar kedudukan mereka. Anderson menegaskan kedudukan Penghulu Naning ketika itu, Dol Said tidak boleh dicabar dan beliau sepatutnya dibenarkan meneruskan tugas tanpa diganggu mereka.

Anderson bukan asing dengan Tanah Melayu kerana telah berada di situ selama 30 tahun. Beliau tiba di situ buat kali pertama pada 1795 selepas dihantar sebagai penterjemah SHTI di Pulau Pinang. Ini menjadikan Anderson masak dengan adat istiadat orang Melayu dan Bahasa Melayu. Garling juga arif dengan hal ini kerana selain bergelar residen di Melaka selama beberapa tahun. beliau mempunyai hubungan baik dengan wakil British di Singapura, Stamford Raffles.

Garling pastinya maklum Dol Said merupakan anak saudara kepada penghulu Naning sebelumnya, Datuk Anjak. Dengan hubungan sebegitu, itu menjadikan beliau satu-satunya calon penghulu Naning yang kesembilan pada 1802. Dan dengan kedua-duanya arif dengan perjanjian yang dimeterai pada 1801, Datuk Anjak dan Dol Said pastinya tidak akan melakukan apa-apa yang boleh menjejaskan kedudukan mereka.

Tetapi Fullerton tetap bertegas untuk melakukannya atas alasan bagi mengukuhkan kekuasaan SHTI ke atas Melaka khususnya Naning. Ironinya, pendirian Fullerton disokong oleh timbalan Garling, William Lewis. Sentimen ini didorong oleh mentaliti ‘beban orang putih’ yang menyifatkan orang tempatan sebagai tidak bertamadun dan patut dibantu agar bertamadun sama seperti orang Eropah.

Situasi di Naning bertambah buruk selepas kedua-dua pihak tidak bersetuju berkenaan jumlah cukai yang patut dibayar wilayah itu kepada British. Naning menyangka 400 gantang beras sudah cukup bagi memenuhi terma perjanjian asal. Tetapi penilaian buruk yang dibuat Lewis berkenaan keupayaan Naning membayar cukai terhadap British mengakibatkan mereka meletakkan kadar cukai yang tinggi terhadap wilayah tersebut.

Hal ini dibantah sekeras-kerasnya oleh Dol Said yang menyifatkan kenaikan kadar cukai tersebut sebagai melampau. Ini ditambah dengan pendedahan Lewis sengaja mengada-adakan nilai kekayaan Naning semasa membuat tinjauan di situ pada 1827. Sebaik laporan itu diterima oleh Fullerton, Lewis melobi SHTI untuk menggerakkan ekspedisi ketenteraan ke Naning secepat mungkin.

Bagi Dol Said pula, perilaku British menerusi SHTI dilihat mencabar kedudukannya sebagai pemimpin Naning. Sudahlah cuba merampas peranannya sebagai pengutip cukai, sekarang cuba menghalang peranannya sebagai hakim. Pada 1828, Fullerton mengamuk selepas mendapat tahu Dol Said menjatuhkan hukuman mati terhadap seorang individu yang terlibat dalam kes pembunuhan.

Di mata British, sepatutnya hal ini dirujuk terlebih dahulu kepada Garling bersesuaian dengan statusnya sebagai wakil British di Melaka. Susulan itu, Dol Said dipanggil ke Melaka untuk menyelesaikan hal itu tetapi ia tidak dilayan oleh penghulu Naning itu.

Kemarahan Fullerton semakin membara dua tahun kemudian apabila beliau merampas hasil tanaman sebuah dusun yang terletak di sepanjang sempadan Melaka-Naning. Sekali lagi, Dol Said dipanggil ke Melaka untuk membincangkan apa yang berlaku tetapi tidak dilayan. Bagi SHTI, ini menunjukkan Penghulu Naning itu semakin berani mencabar kedudukan mereka. Oleh sebab itu, SHTI meluluskan usul Fullerton untuk menjadikan Naning sebahagian daripada Melaka.

Tetapi seperti mana yang disaksikan oleh J.P Rodger dan Hugh Clifford di Pahang bertahun-tahun kemudian, nilai penaklukan Naning akan memakan kos kewangan yang tinggi. Fakta ini dipandang sepi oleh SHTI atas alasan orang Melayu ialah orang gasar dan mereka tidak akan berupaya menentang kedudukan mereka. Orang gasar, ya? Pengganti Fullerton, Sir Robert Ibbetson terpaksa menelan semula kenyataan itu selepas Perang Naning tercetus.

Sepanjang lipatan sejarah orang Melayu, kuasa-kuasa Eropah dari Portugal hingga British sentiasa memandang rendah keupayaan pejuang-pejuang Melayu. Dan dalam banyak kes, ia banyak kali merugikan mereka seperti kes Raja Haji (Belanda), Laksamana Tun Abdul Jamil (Portugal) dan Dato Bahaman (British). Ini turut terpakai dalam kes Dol Said dan Naning.

Sebenarnya, orang Eropah cuba meluaskan jajahan mereka di Melaka ke kawasan pedalaman. Ini cuba dilakukan oleh Alfonso de Albuquerque pada abad ke-16 dengan menggerakkan ekspedisi ketenteraan Portugis ke Naning. Pasukan ini dikatakan mara sehingga Padang Cacar sebelum dipaksa berundur selepas menerima penentangan hebat penduduk ketika itu. Peristiwa itu menyaksikan seorang tentera Portugis terbunuh dengan lokasi kuburnya kini dinamakan sebagai Kubur Ferringhi.

Jadi, kalau Belanda sendiri berdepan tentangan pada 1644, apa jaminan ‘orang gasar’ ini takkan melawan pihak British? Hakikat pahit ini mula disedari SHTI selepas dua batalion sepoi mereka yang diketuai Lewis berjaya dipaksa keluar dari Naning pada Ogos 1831. Lewis yang sepatutnya dilantik sebagai superitendan menggantikan Dol Said terpaksa berundur ke Melaka bersama saki-baki tentera yang terselamat.

Situasi di Naning semakin rumit apabila konflik tersebut turut mendedahkan konflik perebutan jawatan Yang di-Pertuan Besar di Negeri Sembilan ketika itu. Pada 1831, calon Yang di-Pertuan Besar dari Pagar Ruyung (Minangkabau) Raja Labu menjadi pilihan untuk mengisi kedudukan berkenaan. Bagaimanapun, Raja Labu ditentang oleh ayahanda saudara Sultan Muhammad Shah (Sultan Selangor yang ketiga) yang memerintah Rembau ketika itu, Raja Ali.

Raja Ali bukan sekadar mempunyai darah Bugis. Malah, isteri Raja Labu merupakan bonda saudara baginda. Hal ini menjadikan perebutan kedudukan Yang di-Pertuan Besar sebagai sesuatu yang cukup peribadi bagi kedua-dua pihak. Sementara konflik ini menemui jalan buntu, Raja Labu terpaksa berlindung di Melaka dengan memakai gelaran Yang di-Pertuan Besar Seri Menanti.

Rembau pada awalnya berpihak kepada Naning selepas diberitahu pihak British mahu menamakan Raja Labu sebagai Yang di-Pertuan Besar selepas mengalahkan wilayah berkenaan. Lantas, Raja Ali menghantar sepasukan tentera Rembau diketuai menantunya Syed Shaaban.

Naning turut mendapat bantuan penghulu-penghulu di sebelah Muar, Johor yang mengirim tentera untuk membantu Dol Said melawan British. Rasa marah orang Melayu ketika itu sangat membara terutama selepas melihat keadaan Sultan Kedah yang berlindung di Melaka selepas melarikan diri daripada serangan Siam ketika itu, Sultan Ahmad Tajuddin Halim Shah II. Mereka tahu perkara itu tidak akan berlaku sekiranya British berpegang kepada janji membantu Kedah semasa mendapatkan Pulau Pinang bertahun-tahun sebelumnya.

Hal ini turut dibantu oleh tentera Melayu yang direkrut British untuk menentang Naning. Ramai sejarawan percaya mereka enggan menentang bangsa sendiri walaupun selepas menerima bayaran daripada penjajah. Justeru, tidak mengejutkan jika ada yang meninggalkan pasukan ekspedisi secara senyap-senyap atau bertindak sebagai pemberi maklumat kepada Naning. Hal ini menyukarkan SHTI mengatur strategi berkesan menentang Dol Said.

Tetapi peluang mereka muncul menerusi satu rundingan rahsia antara British dengan Raja Ali. British bersedia mengiktiraf kedudukan Raja Ali di Rembau sebagai tukaran kepada penarikan semula sokongan terhadap Naning. Perjanjian sama turut dibuat dengan pemimpin-pemimpin Melayu lain bagi memastikan Naning berseorangan semasa berhadapan dengan British.

Pada 15 Jun 1832, pasukan SHTI berjaya sampai di Taboh Naning tetapi kelibat Dol Said tidak kelihatan. Susulan itu, satu waran tangkap dikeluarkan bersama dengan ganjaran penangkapan sebanyak 2,000 dolar Sepanyol. Bagaimanapun, orang Melayu tidak berminat dengan tawaran tersebut dan marah dengan pengkhianatan yang dibuat Raja Ali dan pemimpin-pemimpin Melayu lain. Atas sebab itu, mereka banyak membantu Dol Said semasa menjadi buruan pihak British.

Selepas dua tahun bersembunyi, Dol Said akhirnya menyerah diri selepas pihak British bersetuju memberi pengampunan terhadapnya. Susulan itu, beliau diberi pencen sebanyak 200 rupee, sebuah rumah dan beberapa bidang tanah di Melaka. Tindakan ini dibuat bagi menjamin sokongan orang Melayu memandangkan pengaruh Dol Said masih lagi kuat ketika itu di Melaka dan Naning. Sejak itu, beliau membantu orang ramai sebagai pengamal perubatan tradisional sehingga meninggal dunia pada Ogos 1849.

Kos kewangan untuk konflik di Naning memang tinggi tetapi tidaklah setinggi hutang yang ditanggung Pahang bertahun-tahun kemudian. Menerusi kejayaan mereka di Naning, impian British untuk meluaskan pengaruhnya semakin terbuka luas terutama selepas Perjanjian Pangkor 1874. Tetapi sikap terlebih pandai dan biadap mereka terus menyusahkan British selama bertahun-tahun terutama dengan pembunuhan J.W.W Birch di Pasir Salak lebih setahun kemudian.

Kisah Dol Said dan Naning menjadi inspirasi kepada pejuang-pejuang negara untuk terus melawan pendudukan British atau Siam. Contoh paling hampir sudah pastinya, Sultan Ahmad Tajuddin. Baginda tahu apa yang berlaku di Naning dan tidak mustahil baginda bertemu dengan beliau semasa di Melaka. Dan pastinya, Sultan Ahmad Tajuddin tidak mahu hal ini digagalkan oleh sesiapa terutama yang mempunyai kepentingan dengan Siam dan British – lebih tepat orang macam Raja Ali dan Syed Shaaban.

Kalau tak boleh lawan cara senjata, maka cara diplomatik seperti yang dilakukan Dol Said dapat membantu baginda mendapatkan semula Kedah. Menerusi kaedah diplomatiklah, kedaulatan Kedah berjaya dipulihkan semula. Baginda kembali sebagai Sultan Kedah pada 1842 dan terus bertakhta sehingga mangkat pada 1845.

Jika Raja Ali menyangka hal ini sudah berakhir, lupakanlah. Benar, Rembau dan Naning kini berada di bawah perlindungan British. Tetapi perebutan jawatan Yang di-Pertuan Besar membabitkan pembesar-pembesar Negeri Sembilan berterusan selama 60 tahun lagi sebelum British sekali lagi campur tangan pada 1877. Hal ini hanya diselesaikan menerusi satu draf perjanjian 1876 di mana salah satu klausanya ialah merujuk sebarang pertikaian kepada Maharaja Johor (bakal Sultan Abu Bakar). Dengan wujudnya klausa tersebut, isu perebutan jawatan Yang di-Pertuan Besar dianggap selesai.

Menariknya, semasa negara hendak mencapai kemerdekaan pada 31 Ogos 1957, Penghulu Naning ketika itu cuba memohon kepada kerajaan British di London agar kedaulatan wilayah tersebut dipulangkan. Bagaimanapun, permintaan tersebut tidak dilayan dan Naning kekal menjadi sebahagian daripada Melaka sehingga hari ini.

RUJUKAN

Chew, E. (1998). The Naning War, 1831-1832 Colonial Authority and Malay Resistance in
the Early Period of British Expansion. Jurnal Modern Asian Studies Ke-32, 2 (1998). Muka surat 35 1-387.

Begbie, P. J. (1967). The Malayan Peninsula. Kuala Lumpur. Oxford University Press.


Kisah Taun di Zaman Umar: Suatu Iktibar

Episod Taun di zaman Umar Ibn Khattab bermula di sebuah desa yang terpencil bernama Amwas. Amwas adalah satu kota kecil di antara Jerusalem dan Ramlah namun sebuah wabak yang lahir dari kawasan ini telah meragut nyawa hampir 20, 000 nyawa orang Islam.

Taun Amwas muncul adalah hasil daripada pertarungan panjang di antara Umat Islam dan Byzantine yang menyebabkan kematian askar Byzantine yang besar. Kematian mereka pada jumlah yang banyak menyebabkan bekalan air bersih di kota tersebut telah tercemar.

Selama hampir 10 tahun dunia Islam dipimpin oleh Umar, sejarah ini telah menjadi saksi akan tragedi hitam yang sangat dahsyat. Penularan dan penyebaran taun adalah sangat aktif dan drastik sehingga menjangkiti masyarakat di wilayah sekitarnya. Wabak ini terus berpanjangan sehingga merebak ke Syam sehingga menyebabkan Syam merupakan antara kawasan yang terjejas teruk disebabkan Taun.

Muhammad As-Sallabi menukilkan bahawa pada tahun 17 Hijrah, Umar telah berhasrat untuk mengunjungi Syam buat kali keduanya. Hasrat beliau dituruti para sahabat yang lain sehingga beliau bersama beberapa orang sahabat daripada kalangan Muhajirin dan Ansar telah melakukan perjalanan sehingga sampai di suatu penempatan bernama Sargh yang terletak di antara Hijaz dan Syam.

Disinilah Umar telah bertemu dengan seorang pemimpin kabilah dan memberitakan kepada Umar akan keadaan tanah Syam yang dijangkiti penyakit Taun. Namun, riwayat Abdullah Ibnu Abbas menjelaskan bahawa tatkala itu, Umar sebenarnya dikunjungi terlebih dahulu oleh  Abu Ubaidah al-Jarrah yang merupakan gabenor Syam yang dilantiknya.

Abu Ubaidah menceritakan kepada Umar akan Taun yang melanda di negeri Syam lalu Umar memanggil para sahabat untuk bermusyawaroh akan situasi yang dihadapi. Para sahabat ketika itu mula berbeza pandangan dengan hujah masing-masing.

Sebahagian menyatakan bahawa mereka setuju untuk bersama Umar meneruskan perjalanan kerana perjalanan ini kerana Allah serta hanyasanya perjalanan ini dengan pengharapan akan redha-Nya.

Manakala sebahagian lagi berbeza pandangan dengan menyuruh Umar untuk pulang dengan menyatakan bahawa ianya suatu penyakit yang harus dihindari. Di tengah perbahasan itu akhirnya Umar mengambil keputusan.

Pulang!

Ya, pulang. Di masa itu Umar berkata di khalayak ramai, “ Aku akan membawa tungganganku untuk pulang, pulanglah bersamaku.” Abu Ubaidah bin Al-Jarrah membalas: “Apakah ini bererti engkau lari daripada takdir Allah?”

Umar lantas menjawab meskipun tidak suka berselisih dengan Abu Ubaidah kerana sangat menghormatinya: “Harapnya bukan engkau yang bertanya wahai Abu Ubaidah. Ya, kita menghindari dari takdir Allah kepada takdir Allah yang lainnya”.

Umar menyambung, “bagaimana menurut dirimu jika untamu  turun di suatu lembah yang yang subur dan satu lagi tandus serta gersang. Adakah engkau mengembalanya pada tempat yang subur itu bukan bererti engkau mengembalanya kerana takdir Allah? Begitu pula sebaliknya, bukankah engkau mengembalanya kerana takdir Allah juga?”

Tatkala itu, pendapatnya disokong oleh Abdurrahman B Auf lalu beliau menyebutkan bahawa baginda saw pernah bersabda yang bermaksud:

“Jika kamu mendengar taun di sesuatu tempat, jangan kamu pergi kepadanya. Jika berlaku di sesuatu tempat sedangkan kamu berada di situ, jangan kamu keluar daripadanya.” (Riwayat al-Bukhari dan Muslim)

Umar seraya memuji Allah lantas bergerak untuk meninggalkan kawasan tersebut. Sesungguhnya wabak ini telah menyebabkan banyak korban termasuklah para sahabat sendiri termasuklah Abu Ubaidah b Jarrah, Muaz b Jabal, Harith b Hisyam, Suhail b Amr dan Uthbah b Suhayl.

Tindakan Umar secara drastik membatalkan perjalanan beliau menuju Syam adalah suatu pelajaran sejarah dalam menghadapi situasi tatkala wabak sedang bermaharajalela. Sungguh mendedahkan diri kepada wabak penyakit bukanlah satu tindakan yang bijak kerana yang berakal dan berfungsi otaknya sudah pasti akan menghindari perkara yang boleh membawa kepada kemudharatan dan kebinasaan.

Kata Muhammad As-Sallabi bahawa jika seseorang di dalam kawasan yang beredar wabak di situ dan dia dijangkiti. Maka janganlah dia keluar kerana perbuatannya hanya akan menyebabkan penyakit tersebar.

Meskipun demikian, rakyat Malaysia seolah masih buta, apakah buta hati atau buta sejarah sedang di negara kita wabak Corona sudah mulai meragut nyawa. Adakah layak bernama manusia sekiranya masih tidak dapat berfikir?

A.R. KASA
Mahasiswa Jabatan Sejarah Dan Tamadun Islam,
Universiti Malaya,
Mac 2020.

RUJUKAN:

Muhammad Ali As-Sallabi, Umat Ibn Khattab: His Life and His Times. Trans. by Nasiruddin Khattab.

Solidaritas.my – covid-19-dan-wabak-taun-di-zaman-umar-iktibar-dan-tauladan

Harakah – islam-dan-bala-wabak-penyakit/


Perubatan Zaman Prasejarah

Hidup zaman dulu bukan senang jujurnya. Zaman prasejarah mana ada hospital atau klinik swasta. Kawasan rawatan pun entah betul-betul bersih bebas kuman tak.

Sakit kepala biasa pun kadangkala boleh bawa m4ut. Bagaimana pula kalau penyakit kronik.

Umumnya untuk mengkaji perubatan prasejarah, kita perlu tengok rangka dan fosil manusia. Itu saja jalan untuk kita kenalpasti penyakit dan perubatan zaman dulu. Sebab bila bercakap pasal prasejarah, ia ialah zaman yang penulisan belum ada lagi berdasarkan satu tempoh sangat panjang dan budaya begitu banyak.

Dengan bukti arkeologi dan artifak sedia ada, kita boleh membuat tekaan paling tepat tentang cara hidup komuniti dulu. Memandangkan zaman sekarang pun kita terbuai dengan tanggapan bahawa penyakit ialah bala atau musibah, apatah lagi zaman dulu.  Manusia prasejarah juga mempunyai kepercayaan terhadap mistik dan ghaib yang sangat tebal.

Salah satu jejak langkah antropologi yang mengajar kita tentang perubatan prasejarah terdapat dari kubur-kubur purba. Saintis menemui beberapa tulang yang disiat keluar kulitnya, dilunturkan dan dijahit. Unsur perubatan juga melibatkan kanibalisme dalam kalangan komuniti prasejarah, berdasarkan penemuan kesan kunyahan pada tulang manusia yang selaras dengan gigi manusia.

Di Australia pula, manusia prasejarah terbukti berupaya untuk menjahit luka dan menutup tulang patah dengan tanah liat untuk membetulkan kedudukan tulang yang patah itu. Jadi amatlah sukar untuk mengenalpasti doktrin perubatan dalam kalangan manusia prasejarah secara keseluruhan memandangkan cara hidup mereka pun berlainan. Ada juga komuniti yang tidak tahu cara untuk membetulkan tulang. Mereka tidak tahu cara untuk menghentikan penyebaran penyakit, mengamalkan kebersihan dan juga mengutamakan pengairan bersih.

Maka dengan amalan cara hidup salah, dan sanitasi tidak terjaga, kesannya jelas terhadap jangka hayat mereka.

Cara hidup zaman itu mewajibkan manusia untuk mengangkat benda berat dan alat bantuan untuk menggerakkan beban belum tercipta. Akibatnya, ramai dalam kalangan mereka mempunyai masalah sendi lutut iaitu osteoarthritis. Selain mengangkat berat, mereka juga kerap menarik batu sehingga menyebabkan keretakan pada saraf tunjang mereka. Pergerakan batu bata yang besar ini juga merosakkan otot mereka.

*Contoh alat bantuan menggerakkan beban ialah roda dan gandar.

Selain bertukang, manusia prasejarah juga memungut hasil hutan yang mengundang luka, lebam dan retakan tulang. Ketiadaan antibiotik, antiseptik dan vaksin untuk memerangi bakteria, kulat dan virus setiap hari mengancam kesihatan mereka.

Kekurangan Vitamin D juga mendedahkan mereka kepada sindrom rakitis. Orang yang kekurangan nutrisi tersebut memiliki tulang yang rapuh dan lemah, pertumbuhan yang terhambat, serta bentuk tulang yang tidak normal.

Lelaki pula didapati hidup lebih lama berbanding perempuan, kerana mereka mempunyai akses terus kepada hasil buruan. Wanita perlu menunggu hasil-hasil ini dibawa keluar dari hutan, sekaligus menyumbang kepada malnutrisi pada ketika kesihatan mereka diancam dengan proses kelahiran anak.

Jadi dengan situasi ini, mereka yang sedikit sebanyak celik tentang kesihatan mencuba nasib dengan herba. Sekitar 60,000 tahun lepas, kelompok manusia prasejarah di Iraq didapati mengamalkan herba yarrow (Achillea millefolium) yang boleh menghentikan pendarahan. Yarrow juga mempunyai zat anti-radang dan anti-ulser yang membuatkannya digunakan sehingga hari ini untuk memerangi jangkitan paru-paru, masalah penghadaman dan penyakit hati.

Untuk membersihkan perut, mereka menggunakan herba mallow (Malva neglecta). Golongan di Eropah juga menggunakan Birch Polypore (piptorus betulinus) untuk membantu proses pencernaan dan penghadaman. Kesan-kesan herba birch ditemui dalam satu mumia daripada zaman tersebut. Para saintis turut mengesahkan bahawa herba ini boleh menyebabkan cirit birit atau kelawasan (mencuci perut).

Selalunya kerja perubatan pada zaman ini diserahkan perempuan untuk memastikan keluarga mereka sihat. Dan ilmu herba ini pun diwarisi turun-temurun setelah dipelajari daripada persekitaran.

Rekod perubatan herba pada zaman purba amat mengagumkan. Malah penemuan herba zaman purba digunakan pada zaman moden dengan penambahbaikan.

RUJUKAN:


Lagenda Kapal The Flying Dutchman Yang Berhantu

Ada satu mitos yang timbul ketika zaman kegemilangan Empayar Belanda dulu. Katanya ada sebuah kapal yang takkan boleh berlabuh, walau apa jua cara sekalipun.

Kapal ini seolah-olah dilak.nat dan akan berlayar di lautan luas buat selamanya. Itulah lagenda tentang The Flying Dutchman yang dalam lidah Belanda bernama Die Vliegende Hollander.

Asal-usulnya tidak dapat disahkan, mungkin datang daripada mulut orang laut sebelum dirakamkan John MacDonald pada tahun 1790. Sejak tahun itu, banyak kelasi laut bercerita pasal The Flying Dutchman. Kapal ini dianggap satu petanda sangat buruk (Hullfish, 2019).

Orang ramai sekadar menyangka kapal ini ada kaitan dengan Kapten Bernard Fokke, seorang nakhoda yang mampu berlayar dengan kelajuan tidak ditandingi sesiapa. Oleh kerana terlalu laju, buah mulut orang kebanyakan menjaja cerita yang Fokke meminta pertolongan Iblis.

Namun berdasarkan tulisan yang diterbit dalam Edinburgh Magazine pada Mei 1821, Fokke tiada kaitan pun. Kerana The Flying Dutchman dibawa seorang nakhoda bernama Van der Decken, yang sangat mahir dalam ilmu laut tanpa sebarang keluhan.

Katanya satu hari di tengah laut, tidak jauh daripada Cape of Good Hope, kapal van der Decken dipµkµl angin kuat. Mereka menyumpah seranah cuba mela.wan angin ini.

Apabila ditanya kapal lain jika mereka masih akan berlayar pada waktu malam (ketika angin kuat), van der Decken mendabik, “semoga aku dila.knat selamanya jika aku berlayar, tetapi aku mesti teruskan (law.an angin) sampai hari kiamat.” Kapalnya tidak kelihatan sejak hari itu. Dan van der Decken dikatakan akan mela.wan angin kuat sampai hari kiamat.

Khabar angin menjadi cerita rakyat, sebelum menjadi lagenda budaya. The Flying Dutchman disebut pada mulanya di Belanda sebelum tersebar dalam budaya Eropah sendiri.

Kisahnya menjadi kukuh apabila nelayan dan kelasi mula bercerita tentang “kelibat kapal”. Entah apa yang mereka nampak. Tetapi semua yakin. Itulah nasib van der Decken, perlu menyeberangi laut buat selamanya.

Besar kemungkinan mereka ternampak sesuatu secara fatamorgana. Memang biasa kelibat kapal muncul seolah-olah berlayar tanpa menyentuh air. Oleh kerana tidak menyentuh air, kapal tersebut takkan sesekali berlabuh lagi.

Tanpa asas saintifik, sudah pasti orang ramai takkan faham bagaimana fatamorgana berlaku. Jadi senang untuk faham, itu kapal hantu… itu kapal syaitan… itu kapal golongan dila.knat.

Ada saja kisah yang menjadi mainan fikiran, mungkin setelah kepenatan berlayar tanpa sebarang kehijauan melainkan biru laut dan langit… apatah lagi dengan pµkµlan ombak yang meruntun jiwa ketika hujan lebat.

Bukan kelasi biasa saja yang dibawa fikiran sendiri. Golongan putera pun sama naik saja. Pada 11 Julai 1881, sepasang putera British sedang berlayar di Selat Bass antara Melbourne dan Sydney. Mereka bernama Albert Victor (1864-1892) dan George Frederick Albert (1865-1936), abang adik kelahiran Raja Edward VII.

Sebagai maklumat, Albert meninggal dunia dalam Sandringham House kerana sera.ngan influenza ketika pand.emik 1889-1892. Dan George mewarisi takhta ayahandanya, dimasyhurkan pada 6 Mei 1910 sebagai Raja George V.

Ketika berlayar bersama seorang guru, Albert dan George ternampak cahaya merah. Dalam sebuah buku log, mereka berkata semua anak kapal nampak cahaya ini. Tetapi setiba di lokasi, mereka tidak jumpa sebarang kapal. Beberapa jam kemudian, barulah seorang anak kapal berkongsi cerita The Flying Dutchman. Menurutnya, kapal itu han.cµr sampai lumat.

Menariknya, kelibat The Flying Dutchman tidak menyebabkan kema.tian sesiapa. Cuma tidak pelik kalau ada pentaksub konspirasi menjaja habis… kerana Albert man.gkat 11 tahun kemudian (dan Per.ang Dunia Pertama berlaku 33 tahun selepas penampakan).

Bercakap tentang peper.angan, Laksamana Jerman bernama Karl Donitz pun katanya ternampak The Flying Dutchman semasa berlayar di Suez (Mambra, 2019).

Populariti The Flying Dutchman menjadikannya latar dalam banyak karya kreatif. Kapal ini muncul dalam filem Pira.tes of the Caribbean, katanya kapal agung milik Davy Jones. Selain karya fiksyen, The Flying Dutchman turut menjadi label kepada seseorang.

Penyer.ang Arsenal Dennis Bergkamp lama takut kapal terbang (aviophobia). Kerap kali beliau terlepas perlawanan penting, walaupun beliau cuba bergerak dengan kenderaan darat. Disebabkan itu, Bergkamp diberi gelaran “the non-Flying Dutchman”.

RUJUKAN:

Hullfish, B. (2019). The Erie Canal Sings. Arcadia Publishing. Halaman 143.

Mambra, S. (2019, Oktober 24). Ghost Ship: The Mysterious Flying Dutchman. Marine Insight.


Navaratna – Sembilan Pendamping Maharaja Akbar

Angka sembilan amat sinonim dengan sebuah gerakan khusus. Pada zaman Ashoka (268-232 SM) misalnya, wujud sekumpulan sembilan lelaki misteri yang dilantik sendiri oleh Ashoka untuk mendalami sembilan bidang berbeza. Di Nusantara pula, pernah satu ketika masyhur dengan gerakan dakwah sembilan wali yang mengislamkan Tanah Jawa.

Perkara serupa turut berlaku di India pada era pemerintahan Maharaja Akbar (1542-1605). Akbar merupakan maharaja Mughal yang ketiga, mewarisi takhta daripada ayahandanya Humayun (1508-1556).

Walaupun sejarawan mengesahkan yang Akbar menghidap disleksia dan buta huruf, minatnya terhadap ilmu sama sekali tidak luntur. Beliau bahkan mengasaskan beberapa buah khana (institusi) seperti ibadat khana (institusi penyelidikan) dan maktab khana (institusi sastera & penterjemahan) – seakan meneladani legasi Bayt al-Hikmah (Baghdad), Qarawiyyin (Maghribi), Timbuktu (Mali), dan al-Andalus (Cordoboa).

Demi meniti kegemilangan dalam bidang keilmuan, kebudayaan, dan keten.teraan, Akbar mendampingi sembilan cendekiawan yang dikenali oleh sejarah sebagai navaratna (sembilan permata). Sembilan individu inilah yang menjadi tulang belakang kepada Empayar Mughal pada era Akbar dan artikel kali ini ingin membawa kita mengenali serba-serbi setiap seorang dari mereka.

1 – Abul-Fazl ibn Mubarak: Sejarawan Yang Menulis Hikayat Akbarnama

Abul-Fazl (1551-1602) merupakan ilmuwan merangkap wazir tertinggi di istana Maharaja Akbar. Jadi, peranan dan sumbangannya memang besar. Dialah yang menterjemah Bible ke dalam bahasa Parsi. Dia jugalah yang mentintakan riwayat baginda ke dalam hikayat tiga jilid berjudul Akbarnama.

Mengimbau biografinya, Abul-Fazl memang membesar dengan baik. Bapanya seorang ulama’. Gurunya juga banyak. Cuma setelah menginjak usia belia, dia sempat mengalami tekanan jiwa, sebelum dibantu seorang sahabatnya yang bernama Badauni.

Bersama Badauni, Abul-Fazl kemudiannya berbakti di Fatehpur Sikri – ibu kota baru Empayar Mughal. Ketika itu, usianya baru 23 tahun. Tetapi, bakat melebihi segalanya. Jadi, kedua-dua mereka pun dipilih berkhidmat untuk Akbar di istana.

Namun makin lama, haluan masing-masing makin berbeza. Abul-Fazl cenderung berfikir bebas. Badauni pula seorang Sunni yang ikhlas. Jadi, tempat mereka di samping Akbar jelas ketara. Abul-Fazl lebih akrab di sisi Akbar, terutama disebabkan kecenderungannya terhadap Din-i-Ilahi – ajaran sinkretisme (campur-aduk) yang diperkenalkan oleh Akbar.

Apapun, Abul-Fazl tidak hanya berbakti dalam bidang sastera. Dia juga berjasa dalam hal ekonomi, politik, dan budaya. Di samping itu, dia juga berminat dalam bidang keten.teraan. Khususnya semasa dia diutus oleh Akbar pada 1599 untuk menggantikan Putera Murad yang gering (lalu mangkat) sewaktu mengetuai pasukan ten.tera.

Tetapi malang, tiga tahun kemudian, dia pula yang menemui ajal. Pada usia 51 tahun, Abul-Fazl ma.ti dibunuh oleh orang upahan Putera Salim (kelak bertakhta sebagai Maharaja Jahangir). Pembu.nuhan ini ekoran bantahannya terhadap pencalonan Salim sebagai putera mahkota, yang ternyata, membawa padah ma.ut pada dirinya.

2 – Mian Tansen: Penggubah Muzik Istana

Tansen atau nama sebenarnya, Ramatanu Pandey (1502-1586), merupakan salah seorang penyair dan pemuzik paling dihormati di istana Akbar. Khidmatnya berlangsung selama 24 tahun, bermula dari 1562 hingga 1586.

Sama seperti Abul-Fazl, Tansen juga dididik oleh bapa (Mukund Pandey) dan guru (Swami Haridas) yang hebat.

Cuma menurut legenda, dia sebenarnya lahir dalam keadaan lain upaya – iaitu bisu dan pekak. Keadaan itu katanya pulih setelah dia dibawa berjumpa dengan seorang ulama bernama Mohammed Ghouse. Benar atau tidak legenda ini, hanya Tuhan sahaja tahu. Namun apa yang pasti, melalui Sheikh inilah Tansen memeluk Islam.

Sebelum berkhidmat untuk Mughal, Tansen terlebih dahulu berada di istana Gwalior milik Raja Vikramjit. Ketika itulah dia diberi gelaran Tansen.

Kemudian, setelah bakatnya diketahui ramai, keluar ‘firman’ daripada Akbar yang menuntut Vikramjit supaya menyerahkan Tansen. Sebagai pemerintah bawahan, Vikramjit perlu akur. Justeru, Tansen pun berpindah ke istana Mughal dan di saat itulah dia dikurniakan gelaran Mian.

Menurut Abul-Fazl dalam Ain-i-Akbari, bayaran untuk persembahan pertama Tansen di istana Mughal adalah sebanyak 2 juta rupee. Dia memang banyak menyumbang dalam hal sastera, dengan dua karya utamanya berkaitan muzik ialah Rajmala dan Sangeeta Sara.

Walaupun lahir sebagai Hindu (justeru karyanya juga banyak elemen Hindu), Tansen sempat memeluk Islam dan mengubah nama kepada Muhammad Ata Khan. Makamnya didirikan di Gwalior, berhampiran makam guru rohaninya, Mohammed Ghouse.

3 – Raja Birbal: Penasihat Utama Dalam Hal-Ehwal Hindu

Raja Birbal dilahirkan pada 1528 di Madhya Pradesh. Nama sebenarnya ialah Mahesh Das. Sebelum bertemu Akbar, dia terlebih dahulu berbakti untuk Raja Ram Chandra di Rewa.

Kefasihannya berbahasa Hindi, Sanskrit, dan Parsi banyak memberi kelebihan. Tambahan, dia sendiri merupakan penganut aliran Brahmin yang justeru, membekalinya kefahaman yang mendalam tentang selok-belok agama Hindu.

Bagi Akbar sendiri, Birbal merupakan antara individu terawal yang diambilnya bagi mendirikan Maktab Khana (institusi kesusasteraan). Iaitu, pada tahun 1556 di usia 28 tahun. Enam belas tahun kemudian, dia dikurnia gelaran Kavi Raj (Raja Pemuisi) dan seterusnya Raja Birbal (Raja Pahlawan).

Di istana, Birbal merupakan sahabat merangkap penasihat utama Akbar – khususnya yang berkait hal-ehwal Hindu. Ini lantaran dia merupakan satu-satunya orang Hindu yang menganut Din-i-Ilahi.

Sepanjang 30 tahun berkhidmat, Birbal turut menggalas peranan sebagai panglima pe.rang. Dia pernah menyertai kempen ke Gujerat. Dia juga pernah mengetuai misi menyelamat (ketika Husain Quli Khan diserang oleh Hakim Mirza).

Namun pada usia 61 tahun, segalanya berakhir. Birbal terko.rban dalam pe.rang. Ketika itu, dia dihantar oleh Akbar untuk membantu Zain Khan menangani pemberon.takan suku Yousafzai di Afghan.

Dalam perjalanan, Birbal perlu mengharungi lereng sempit di Lembah Swat. Tepat di lereng inilah dia dan 8,000 orang ten.teranya dise.rang hendap. Pasukan Birbal tewas. Dia sendiri terbu.nuh, tanpa jasadnya dapat dijumpai.

Kema.tian Birbal memang memberi kesan besar buat Akbar. Dikhabarkan, Akbar sampai tidak lalu makan selama dua hari. Ini tidak menghairankan. Birbal merupakan antara sahabatnya yang paling akrab. Menurut Monserrate, dalam kalangan penasihat Akbar, ada tiga orang sahaja yang tidak pernah membangkitkan kemurkaannya. Mereka ialah Tansen, Birbal, dan Faizi.

4 – Faizi: Sasterawan Pengarang ‘Layla-Majnun’ India

Faizi atau nama penuhnya, Abu al-Faiz ibn Mubarak dilahirkan di Agra pada 1547. Dia merupakan abang kepada Abul-Fazl, pengarang Akbarnameh.

Ketika berusia dua puluh tahun, Faizi dijemput untuk berkhidmat di istana Akbar. Pada mulanya, dia enggan menerima tawaran tersebut. Sebabnya, Akbar selalu menghu.kum bapanya, Shaikh Mubarak lantaran perbezaan pandangan dalam agama.

Namun, Faizi akhirnya akur. Justeru, bermulalah kariernya di Fatehpur Sikr yang tidak berapa lama, disusuli pula oleh adiknya.

Di istana Akbar, dia dilantik sebagai pengasuh tiga orang putera – Salim, Murad, dan Daniyal, di mana nanti Salim yang naik takhta sebagai Jahangir. Pada tahun 1588 pula, dia dilantik sebagai ketua penyair istana. Tiga tahun kemudian, tugasannya bertambah menjadi duta dan pernah dihantar ke Khandesh, Ahmednagar, dan Deccan.

Sumbangan Faizi yang paling utama bagaimana pun adalah dalam bidang sastera dan penterjemahan. Antara karya terjemahannya ialah Yoga Vasishta (teks falsafah karangan Valmiki) dan Lilavati (teks matematik oleh Bhaskaracharya).

Dalam bidang sastera pula, Faizi sempat mengarang lebih seratus karya berkait puisi. Himpunan puisinya (divan) dikenal sebagai Tabashir al-Subh. Ia memuatkan ratusan qasidah, ghazal, dan ruba’ie (puisi empat rangkap).

Namun antara semua, karya Faizi yang paling diraikan ialah Markaz ul-Advar (Pusat Bulatan) Nal o Daman (penceritaan semula epik romantis Nala dan Damayanti karangan Sriharsha pada kurun ke-12). Penceritaan Nal o Daman oleh Faizi banyak diilhami oleh karya masyhur Nizami Ganjavi, Layla Majnun, namun turut mengekalkan elemen kebudayaan India.

Faizi juga mengarang tiga karya besar lain, berjudul Sulaiman o Bilqis (Sulaiman dan Balqis), Haft Kishvar (Tujuh Petala Bumi), dan Akbarnameh. Namun, ketiga-tiga karya ini tidak sempat disiapkan lantaran dia dise.rang penya.kit asma sekembali dari lawatan ke Deccan pada tahun 1595. Jenazahnya disemadikan di Agra, sebelum dipindahkan ke Sikandara.

5 – Abdul Rahim Khan-i-Khana: Penyair Andalan

Abdul Rahim dilahirkan pada 17 Disember 1556 sebagai anak kepada Bairam Khan, pengasuh maharaja Akbar. Selepas kehilangan bapa pada usia empat tahun, dia dibela dan dibesarkan di istana.

Ini membolehkan Abdul Rahim mendaki kedudukan dan seterusnya dikahwinkan dengan seorang kerabat bernama Mah Banu. Ibunya sendiri kemudian diambil sebagai isteri kedua Akbar, sekali gus menjadikan Abdul Rahim anak tiri kepada maharaja.

Semasa hayatnya, Abdul Rahim dikenali dengan peribadi dermawan. Setiap kali menderma, Abdul Rahim akan menghulurkan tangan sambil menundukkan pandangan.

Tabiat ini pernah ditanyakan oleh Tulsidas (penyair ulung Hindi) di dalam sepucuk surat, “Hai petinggi, mengapa tuan menderma begini? Tangannya tinggi sementara pandangan tuan membumi?” Surat tersebut kemudian dibalas, “Hai penyair yang dihormati, tidak ada pemberi selain Ilahi. Dialah yang memberi sepanjang hari. Justeru mataku membumi, supaya bukan aku yang mereka puji.”

Walaupun dilahirkan sebagai Muslim, Abdul Rahim turut memuji (dewa) Krishna dan mengabadikan sejumlah puisi untuknya. Dia juga mengarang dua karya astrologi berjudul Khet Kautukam dan Dwawishd Yogavali, di samping menterjemahkan Baburnameh (memoir Babur, pengasas Empayar Mughal) ke dalam bahasa Parsi.

Sememangnya, Abdul Rahim fasih berbahasa Parsi, Turki, dan Hindi. Puisi-puisinya dikarang dalam tiga bahasa tersebut. Dan sama seperti Raja Birbal, Abdul Rahim turut berkecimpung dalam medan bahasa dan ten.tera – di mana dia ikut menyertai penak.lukan Gujerat, Sind, dan Deccan.

Khidmatnya berpanjangan sehingga era Jahangir. Cuma, pada era ini ramai yang disingkir. Dua orang puteranya adalah antara mereka yang dibu.ru dan dibu.nuh lantaran membantah penabalan maharaja baru. Abdul Rahim sendiri bagaimana pun sempat berkhidmat sehingga akhir hayat, iaitu pada tahun 1627 – tahun sama Jahangir mangkat. Jenazahnya dikebumikan di Nizamuddin.

6 – Mullah do Piyaza: Penasihat Yang Cerdik

Antara kesemua naravatna, identiti Mullah do Piyaza (1527-1620) adalah yang paling diragui. Ini kerana nama tersebut tidak muncul dalam mana-mana catatan era Mughal. Ia hanya hadir pada lewat kurun ke-19 menerusi karya Hafiz Mahmood Shirani.

Apapun, Mullah selalu disifatkan sebagai saingan buat Raja Birbal – sesuai dengan kecerdikan yang dimiliki oleh kedua-duanya. Ada satu kisah yang sering diceritakan bagi menggambarkan kepintaran Mullah.

Kisah ini berlaku ketika Mullah selesai menghadap maharaja Akbar di istana. Dalam perjalanan pulang, sekeping syiling tembaga terjatuh dari sakunya. Itu adalah satu-satunya wang yang dimiliki Mullah ketika itu. Jadi, dia pun mencarinya dengan bersungguh.

Hal itu disaksikan oleh seorang anggota istana lain, yang lantas melaporkannya kepada Akbar, “Hai paduka, lihat Mullah itu. Buruk sekali perilakunya – paduka sudah mengurniakan kemewahan, tetapi dia masih juga mencari sekeping syiling tembaga.”

Sindiran itu pantas dijawab, “Hai paduka, sahabat saya tersilap anggap. Patik mencari syiling itu bukan kerana nilainya, tetapi kerana wajah paduka yang ada padanya. Patik khuatir akan ada yang memijak syiling itu tanpa sengaja, jadi patik pun cuba mencarinya sehingga jumpa.”

Dek kerana bersenang hati dengan jawapan itu, Akbar pun menanggalkan cincin berlian yang menghiasi jarinya lalu menghadiahkannya kepada Mullah. Memang bijak. Duit syiling yang hilang dapat dijumpa. Maruahnya dapat dibela. Kedudukan di sisi maharaja pun dapat dijaga, sampai menerima kurnia.

7 – Raja Todar Mal: Menteri Kewangan & Pertanian

Raja Todar Mal (1500-1589) dilahirkan di Laharpur (kini Uttar Pradesh) sebagai penganut Hindu berkasta Kshatriya. Latar belakangnya agak sederhana, dengan bapanya mening.gal dunia saat dia masih kecil.

Sebelum memasuki istana, Raja Todar Mal merupakan seorang penulis. Setelah bakatnya disedari, dia pun dijemput berkhidmat untuk Sher Shah Suri. Antara tugasan awalnya ialah membina kubu Rohtas di Punjab bagi menyekat se.rangan suku Ghakkar, di samping ia turut berfungsi sebagai penampan di barat laut Mughal.

Antara kesemua navrata, Raja Todar Mal adalah satu-satunya yang berkhidmat untuk tiga generasi – Sher Shah Suri, Islam Shah Suri, dan Akbar. Sepanjang berbakti untuk Dinasti Suri (dinasti yang meram.pas kuasa dari Humayun buat seketika), Raja Todar Mal banyak mengendalikan hal-ehwal tanah dan kewangan.

Pengalaman ini justeru membuatkan dia dilantik menggantikan Khwaja Malik Itimad sebagai menteri kewangan Akbar pada tahun 1560. Antara sumbangannya termasuklah menyeragamkan ukuran berat dan jarak, memperbaharui sistem percukaian (disebut dahsala), dan memperkemas sistem pemantauan tanah pertanian (disebut  zabti).

Raja Todar Mal amat cekap dalam tugasannya sampaikan pernah ketika dia mengambil cuti untuk mengunjungi Haridwar (satu dari tujuh bandar suci Hindu), Akbar mengirimnya sepucuk surat yang berbunyi, “Kan lebih baik berbakti kepada dunia berbanding bercuti untuk (melakukan) perjalanan suci.”

Malah, sejarawan juga mencatatkan betapa Akbar melarang Raja Todar Mal dari bersara – hinggakan dia terus berkhidmat sehingga  penghujung nyawa, iaitu di usia 89 tahun.

8 – Raja Man Singh: Panglima Tertinggi

Raja Man Singh dilahirkan di Amber (Jaipur) pada tahun 1550 sebagai putera kepada Raja Bhagwant Das (penguasa Kachwaha). Dia muda lima tahun berbanding Akbar dan mula berkhidmat pada usia 17 tahun.

Berikutan latar belakangnya yang unggul, Raja Man Singh diberi kepimpinan ke atas pasukan ten.tera Mughal. Dia terlibat dalam sejumlah 67 buah pertem.puran, termasuklah di Mewar (1576; menen.tang Maha Rana Pratap), Kabul (1580; menangani pembero.ntakan Mirza Hakim), Afhan (1585; menangani suku Yousafzai), dan Orissa (1590; menak.luk Sultan Qatlu Khan).

Selepas kema.tian bapanya pada 1589, Raja Man Singh mewarisi mansab (kepimpinan) ke atas 5,000 ten.tera kavalri dan jumlah ini dinaikkan kepada 7,000 orang – jumlah paling tinggi untuk seseorang panglima.

Kedudukan Raja Man Singh di sisi Akbar sememangnya tidak boleh dipertikaikan. Pada tahun 1587, dia pernah diajak untuk menganut Din-i-Ilahi. Namun, dia secara jelas menolak dan mengatakan yang dia lebih rela menganut agama Islam jika itu yang diperintahkan oleh Akbar.  Dia juga ditugaskan oleh Akbar untuk menjadi pengawal peribadi Khusrau, putera sulung Jahangir.

Selepas kemang.katan Akbar, Raja Man Singh terus berkhidmat untuk Jahangir walaupun sebelum itu dia menen.tang keras pemahkotaannya. Lantaran pengaruh Raja Man Singh yang besar, Jahangir tidak mengapa-apakannya – tidak seperti yang dilakukan terhadap keluarga Abdul Rahim.

Dia sekadar dihantar ke Bengal untuk menjadi gabenor yang justeru, memisahkannya dengan Khusrau dan segala urusan rasmi di ibu kota. Raja Man Singh mening.gal dunia di sana pada tahun 1614 akibat sa.kit tua dan kedudukannya diambil-alih oleh puteranya, Raja Bhau Singh.

9 – Fakir Aziao Din: Mentor Rohani

Azio Din (1508-1572) merupakan naravatna yang paling kurang dikenali. Ini rentetan peribadinya yang lebih banyak bersendiri – sekadar berada di sisi Akbar sebagai mentor rohani, persis Muhammad al-Fateh didampingi oleh Syeikh Samsuddin al-Wali.

Walaupun kurang dikenali, hakikat namanya tersenarai sebagai salah seorang daripada sembilan permata Istana Mughal sudah cukup untuk mencerminkan keulungannya dalam membantu Akbar meneruskan kegemilangan Mughal.

RUJUKAN:

Tauseef, Khadija. (2021, 22 July). The Navratnas: Nine Jewels of Emperor Akbar’s Mughal Court. Ancient Origins.


Apakah Itu Bidang Numerologi?

Bidang numerologi adalah bidang kuno yang mengkaji pemaknaan nombor itu sendiri dan mengaitkan terhadap peristiwa atau sesuatu perkara yang tidak dilihat melalui mata kasar, seperti paranormal.

Kemudian lahirlah kepercayaan terhadap nombor-nombor yang dianggap mempunyai makna yang mampu mempengaruhi kehidupan kita. Bidang ini diklasifikasikan sebagai kepercayaan pseudo-sains. Dari numerologi, lahir bidang baru dalam mempraktikkan nombor seperti astrologi dan ramalan.

Sejarah bidang numerologi bermula dari zaman empayar Assyria. Kaum Assyria mengamalkan ilmu gematria, iaitu meletakkan makna nombor kepada nama, kemudian meletakkan unsur keagamaan terhadap nombor tersebut.

Menurut inskripsi pada abad ke-8 Masihi, raja Sargon II iaitu raja Assyria pertama mengarahkan rakyat membina tembok sepanjang 16,283 buah kiub. Dikatakan jumlah kiub itu sinonim dengan makna nombor pada nama baginda.

Pada tahun 325, selepas Majlis Pertama Nicaea, pihak gereja Rom mengisytiharkan bidang numerologi adalah haram bagi penganut Kristian empayar Rom amalkan kerana bidang ini seiring dengan bidang astrologi dan sihir yang bersifat terpesong. Walau bagaimanapun, ada antara rakyat Rom mengamalkan numerologi dan campur-adukkan dengan ajaran Kristian.

Terdapat 3 jenis numerologi iaitu: Numerologi Arab (Abjad), China, dan India. Numerologi Arab atau sistem Abjad ialah sistem di mana setiap abjad mempunyai nilai nombornya sendiri. Berikut senarai abjad yang tertera:

ط=9 ح=8 ز=7 و=6 ه=5 د=4 ج=3 ب=2 أ1ص=90 ف=80 ع=70 س=60 ن=50 م=40 ل=30 ك=20 ي=10
ظ=900 ض=800 ذ=700 خ=600 ث=500 ت=400 ش=300 ر=200 ق=100
غ=1000

Manakala numerologi India pula diamalkan orang orang Tamil Nadu. Sistemnya ialah setiap nombor terdiri dari abjad-abjad tertentu kecuali nombor sembilan:

1 = A, I, J, Q, Y
2 = B, K, R
3 = C, G, L, S
4 = D, M, T
5 = E, H, N, X
6 = U, V, W
7 = O, Z
8 = F, P

Numerologi China masih diamalkan oleh warga China sendiri terutamanya bagi pengamal akupuntur, ahli peramal, dan pakar Feng Shui. Sistem numerologi yang warga China amalkan ialah ‘nombor bertuah’ yang kaitkan nombor dengan nasib. Seperti nombor 4, ia disifatkan sebagai nasib malang atau kematian. Manakala nombor 8 pula bersifat tuah dan kemakmuran.

Dalam agama Islam, bidang numerologi berkait dengan kepercayaan sehingga menjadikan nombor sebagai pengatur kehidupan. Maka, bidang ini termasuk dalam golongan amalan syirik iaitu mempercayai dan menyembah perkara selain Allah SWT. Adalah berdosa besar jika seorang muslim itu mengamalkan bidang numerologi, apatah lagi campur-adukkan dengan agama Islam.

Walaupun bidang numerologi masih dianggap relevan dan termasuk dalam ajaran New Age yang diasaskan oleh penggerak kultus Barat, kita yang beragama Islam, Kristian, dan agama bersifat monoteism harus taat kepada Tuhan dan tidak perlu ‘tuhankan’ nombor yang hanya ciptaan manusia semata-mata.

RUJUKAN:

Daniel Luckenbill, Ancient Records of Assyria and Babylonia, vol. 2, University of Chicago Press, 1927, pp. 43, 65.

Gamow, George (1 February 1968). “Numerology of the Constants of Nature”. Proceedings of the National Academy of Sciences. 59 (2): 313–318

Schimmel, Annemarie (1993). The Mystery of Numbers (a scholarly compendium of the connotations and associations of numbers in historical cultures). New York: Oxford University Press. p. 314


Kemelut Perkahwinan Yang Mendedahkan Sistem Bangsawan Jepun

Cinta tidak mengenal batasan, apatah lagi darjat. Seorang wanita berkedudukan boleh saja terima lelaki biasa. Asalkan mahligai mereka terpelihara di bawah payung kasih dan sayang.

Mungkin itulah tanggapan Mako, seorang puteri dalam sistem monarki yang takkan sesekali mewarisi takhta Jepun. Maharaja sekarang adalah Naruhito, yang naik selepas ayahandanya Akihito berundur dengan rela hati.

Naruhito tiada anak lelaki. Jadi apa-apa jadi pada baginda, takhta Jepun akan pergi ke adiknya Fumihito.

Puteri Mako adalah anak sulung Fumihito. Walaupun tidak berpeluang menjadi Maharani, peranan baginda dalam sistem monarki tetap penting.

Apa-apa alasan takkan diterima. Mako mesti mematuhi piawaian tradisi demi menjaga nama baik keluarga (dan negara). Kena ikut gaya hidup seorang raja.

Masakan mungkin baginda penuhi syarat ini, apabila hatinya tertambat pada seorang jejaka yang ada “senyuman seindah sinaran matahari”. Jejaka itu adalah Kei Komuro; mereka bersua kenal bermula tahun 2012 ketika belajar Warisan Seni dan Kebudayaan di Universiti Antarabangsa Kristian.

Undang-undang tidak menghalang Mako berkawan dengan Kei. Tetapi undang-undang mewajibkan Mako lepaskan darjat kebangsawanannya jika ingin berkahwin dengan Kei. Peηgorbαηαη sebegini jelas sekali besar.

Bukan semua orang sudi melakukannya. Setelah lima tahun kenal bersama, Mako memilih Kei juga. Mereka menjalinkan pertunangan pada tahun 2017. Pihak media pun hilang arah tetapi sangat gembira – mereka melaporkan habis pasal jalinan cinta ini.

Sorakan marhaen tidak bertahan lama. Dua bulan selepas berita pertunangan mereka, timbul laporan yang kurang enak. Kei bersama ibunya ada terlibat dalam kes tuntutan wang sebanyak ¥4 juta (RM150,000). Ibunya pernah bertunang dengan seseorang. Sebahagian daripada jumlah ini dibelanja untuk pendidikan tinggi Kei. Sekarang bekas tunang ibunya datang buat tuntutan (McCurry, 2021).

Tempias Buruk Terhadap Institusi Monarki

Tuntutan wang sebegini sangatlah sah di sisi undang-undang. Tidak jadi masalah jika ia hanya melibatkan ibu Kei. Cuma kalau tengok balik, tuntutan ini memberi tempias terhadap Puteri Mako – kerana ibu Kei guna wang ini untuk Kei.

Situasi bertambah buruk apabila perkahwinan antara Kei dan Mako terpaksa ditangguh tiga tahun. Jadi semua nampak seolah-olah Kei sedang sempit dari segi kewangan (BBC, 2021). Orang ramai tidak percaya yang pasangan ini perlu masa untuk merancang majlis. Mereka nampak puncanya sebab tidak cukup duit.

Sementara orang Jepun bising, Kei meluangkan masa belajar undang-undang di Universiti Fordham yang terletak dalam Bandar New York. Tiga tahun beliau di sana, hanya pulang September lalu dengan fesyen rambut tidak begitu sesuai dengan adat Jepun. Boleh bayangkan bakal suami seorang puteri bangsa bertradisi menyimpan rambut panjang siap ikat ekor kuda?

Lagilah orang Jepun bising. Ada yang menganjurkan bantahan dengan sepanduk “Pelihara Keluarga Diraja!” dan “Keluarga Diraja adalah Roh Jepun!” Tetapi Kei dan Mako membuktikan pendapat orang ramai tidak penting.

Mereka teruskan juga dengan rancangan perkahwinan, siap Mako tolak duit hantaran sebanyak AS$1.3 juta yang biasanya diberi kepada keluarga diraja.

Kei dan Mako mengikat tali perkahwinan pada 26 Oktober 2021. Sama seperti datuknya, Mako rela melepaskan darjat yang selama ini dijulang tinggi. Hari ini Mako adalah “Mako Komuro”, bukan lagi Puteri Mako.

Dan keluarga kecil ini ingin berhijrah ke Amerika Syarikat, dimana Kei sudah mendapat kerja bersama firma guaman Lowenstein Sandler LLP. Buat masa sekarang, mereka perlu keluar daripada istana… kerana tidak lagi layak untuk menetap di sana.

RUJUKAN:

BBC. (2021, Oktober 27). Japan’s Princess Mako: The woman who gave up royal status to marry.

McCurry, J. (2021, Oktober 1). Princess Mako wedding announcement stirs up media frenzy in Japan. The Guardian.


Konbini – Kedai Serbaneka Sebahagian Daripada Fabrik Sosial Jepun

Bila anda berkunjung ke kedai serbaneka berhampiran, apa barang atau perkhidmatan yang ditawarkan di kedai sebegini? Selalunya barang atau perkhidmatan yang ditawarkan ialah produk makanan segera, minuman, rokok, tambah nilai kredit telefon bimbit dan pembayaran bil.

Nampak biasa saja tetapi di Jepun, ia menjadi pusat pelbagai aktiviti komuniti dari khidmat pembayaran bil-bil utiliti hinggalah tempat penjualan tiket pengangkutan dan program istimewa.

Bagi yang selalu berkunjung ke Jepun, kedai serbaneka atau nama popularnya konbini mudah didapati di mana-mana tak kira sama ada anda di lapangan terbang, stesen keretapi atau kawasan pedalaman. Tidak percaya?

Bagi setiap kawasan yang mempunyai penduduk seramai 2,000 orang, tak sah jika tidak lihat kelibat konbini. Bagi warga Jepun, konbini dianggap satu keajaiban kerana menjadi penyelamat dalam pelbagai situasi dari pembelian barang dapur hinggalah akses kepada tiket pengangkutan.

Majoriti konbini di Jepun dikuasai tiga firma utama iaitu 7 Elevan, Family Mart dan Lawson. Walaupun wujud kepelbagaian antara ketiga-tiga firma, kebanyakan servis yang ditawarkan masih sama dan boleh dijumpai di mana-mana.

Antara
servis yang ditawarkan:

1. Menghantar atau mengutip surat/bungkusan. Urusan sebegini pasti menyusahkan jika anda tiada alamat surat-menyurat di Jepun lebih-lebih lagi semasa mengembara atau tiada di rumah semasa surat atau pakej bungkusan dihantar. Tetapi jangan risau, kebanyakan konbini mempunyai kerjasama dengan syarikat-syarikat pos seperti Japan Post dan Yamato Transport untuk menyediakan perkhidmatan pos penuh.

Jika hendak menghantar sesuatu, minta borang berwarna merah jambu dengan kerani bertugas, isikan semua maklumat berkenaan seperti nama penerima dan alamat penghantaran, sertakan pada surat/bungkusan, serahkan kepada kerani dan bayar yuran penghantaran.

Penghantar akan diberi salinan borang dan nombor penjejakan pakej. Jika anda memesan barangan dalam talian tetapi tidak tahu hendak dihantar ke mana, anda boleh meletakkan alamat konbini sebagai alamat penerima. Konbini akan menyimpan barangan anda sehingga 10 hari. Tetapi perlu diingat, tidak semua konbini menawarkan perkhidmatan sebegini.

2. Beli tiket. Bila anda beli tiket dalam talian, adakalanya anda akan menggaru kepala di mana hendak mendapatkan atau tempat yang menawarkan tiket program atau tempat-tempat tertentu. Di konbini, anda boleh beli apa jenis tiket dari tiket konsert hinggalah tiket tempat tumpuan pelancong seperti muzium dan taman tema.

Dan jangan terkejut jika tiket yang dibeli di konbini kadangkala lebih murah berbanding harga biasa berikutan kewujudan diskaun istimewa pembelian di konbini. Anda boleh beli di mesin tiket yang mempunyai skrin sentuh dengan pilih menu pilihan tiket atau menaip nama program atau tempat tumpuan untuk mendapatkan tiket yang dimahukan. Selepas selesai, mesin akan mengeluarkan resit, bawa resit ke kaunter dan bayar harga tiket yang ditetapkan.

Selain tiket konsert atau tempat tumpuan, mesin ini juga turut mengeluarkan tiket perkhidmatan pengangkutan seperti tiket bas atau tiket penerbangan. Untuk perkhidmatan sebegini, ia masih sama seperti sebelumnya. Bezanya, anda perlu isi maklumat spesifik seperti destinasi yang dituju dan nombor telefon.

Selepas selesai, ambil borang tempahan tiket, bawa ke kaunter dan bayar untuk selesaikan tempahan. Tetapi bersedialah untuk mengeluarkan sedikit bayaran tambahan untuk caj perkhidmatan. Namun jika anda tiada kad kredit, ada solusi khas untuk anda…

3. Pengambilan kad kredit. Ya, saya tidak berbohong. Di sini, konbini menawarkan dua pilihan iaitu kad pra-bayar kredit dan kad kredit biasa. Kad pra-bayar kredit ialah kad pra-bayar yang mempunyai sejumlah kredit tertentu dan boleh diterima seperti kad kredit biasa. Tetapi ia mempunyai satu kekurangan iaitu pengguna tidak boleh menambah kredit atau mencaj semula kad pra-bayar.

Contohnya, Amazon dan Rakuten menawarkan kad pra-bayar kredit tetapi ia hanya boleh digunakan di laman sesawang mereka. Sementara Kad Kredit Maya Pra-Bayar Visa (VCP) pula sebenarnya baucar yang mengandungi nombor maya kad kredit dan kod sekuriti. Selepas mendaftar secara dalam talian, anda boleh melakukan pembelian dalam talian.

Satu-satunya kad kredit sebenar yang ditawarkan konbini ialah JMB Lawson Ponta Visa oleh firma Lawson. Proses permohonan sama seperti proses permohonan kad kredit lain termasuk alamat (hanya terpakai di Jepun) dan pendapatan serta ditapis sebelum diluluskan.

4. Pembayaran bil pembelian dalam talian. Nak beli barang dalam talian tetapi tiada kad kredit atau alamat di Jepun? Jangan risau, konbini boleh membantu anda dalam hal ini. Laman-laman sesawang pembelian dalam talian seperti Amazon dan Rakuten menawarkan pilihan pembayaran di konbini kepada pengguna.

Bila anda memilih pilihan itu, firma akan menghantar e-mel pengesahan bersama kod. Pergi ke konbini dan cari mesin tiket serbaguna. Cari sampai jumpa pilihan pembayaran dalam talian, masukkan kod dan resit akan dikeluarkan. Bawa resit ke kaunter dan bayar item yang dibeli mengikut harga ditetapkan. Ingat, barang tidak akan dihantar selagi mana proses pembelian tidak diselesaikan. Anda juga boleh membayar caj tambahan untuk penghantaran dan boleh dihantar ke konbini yang terdekat dengan tempat tinggal atau tempat penginapan anda.

5. Pembayaran bil utiliti. Perkhidmatan sebegini sudah wujud di Malaysia walaupun sudah wujud pilihan pembayaran melalui pemindahan bank automatik. Tetapi di Jepun, anda juga boleh menyelesaikan bayaran insuran kesihatan. Sebelum sebarang pembayaran diteruskan, kerani akan mengesahkan jenis bil yang dibayar dan jumlah yang nak dibayar. Jika anda terlepas tarikh pembayaran, anda masih boleh membawa bil ke konbini di mana kerani akan mengimbas bil dan bayar amaun yang dinyatakan.

6. Kutipan sampah dan pembayaran kupon sampah. Di Jepun, agak sukar menemui tong sampah kerana menjadi kebiasaan warganya membawa sampah kembali ke rumah masing-masing. Jadi, konbini menyediakan tong sampah untuk pengguna terutama pelancong membuang sampah yang dibawa mereka.

Tetapi jika anda ada sampah yang besar yang memerlukan perkhidmatan kutipan sampah, ia boleh dilakukan melalui laman tempahan pembuangan dalam talian. Tapi kena ingat jadual kutipan sampah dilakukan bagi memudahkan urusan. Pertama, anda kena hubungi 03-5296-700 atau lawat laman sesawang Bulk Waste Reception Center (http://sodai.tokyokankyo.or.jp/Sodai/V2Index/0/1).

Kedua, anda kena bayar khidmat pengambilan sampah di konbini melalui pengambilan kupon pengambilan sampah. Bayaran bergantung kepada saiz sampah dan hanya diketahui selepas tempahan dibuat. Contoh jika anda perlu bayar kupon 1,000 yen (RM 38.39), anda kena bayar menggunakan dua kupon 300 yen (RM 11.52) dan satu kupon 400 yen (RM 15.35). Bila hari kutipan tiba, pastikan sampah sudah sedia untuk dikutip, selitkan kupon di tempat yang boleh dilihat dan jangan lupa isi nama dan alamat.

7. Cetak dan salin dokumen/foto. Perkara sebegini merupakan satu rutin bagi pelajar dan pekerja perkhidmatan sama ada kerajaan atau swasta. Selain fungsi biasa seperti membuat salinan hitam putih atau berwarna dan mencetak, konbini turut menyediakan perkhidmatan mencetak gambar dan menghantar faks.

Ini memudahkan urusan bukan saja menghantar kepada pihak-pihak berkepentingan tetapi juga membolehkan tiket konsert hingga pengangkutan boleh dibeli daripada mesin yang sama. Dan ada juga yang menawarkan jualan tali leher bagi membolehkan pekerja menukar tali leher baru atau mendapatkan tali leher kecemasan untuk urusan penting seperti temu janji dengan klien atau mesyuarat.

8. Tempat memanaskan dan memasak makanan segera seperti mi segera. Seperti di Malaysia, konbini juga turut menyediakan tempat bagi pengguna memanaskan makanan yang baru dibeli seperti makanan sejuk beku atau memasak mi segera. Selepas selesai memasak, pengguna boleh makan di satu tempat khas yang disediakan.

9. Pembelian hadiah. Orang Jepun mempunyai tradisi memberi hadiah terutama semasa musim-musim tertentu. Bergantung kepada musim, konbini akan menyediakan katalog hadiah yang boleh diambil secara percuma. Mereka menawarkan pelbagai jenis hadiah yang berkualiti seperti buah-buahan mewah (musim panas) dan kek buah Krismas (musim Krismas). Nak tempah, mudah saja. Isikan borang pesanan di belakang katalog dan buat pembayaran di kaunter.

Selain semua perkhidmatan yang dinyatakan di atas, konbini juga turut menawarkan kemudahan lain seperti tempat letak kereta yang luas dan perkhidmatan wi-fi. Perkhidmatan sebegini menjadikan ia tempat tumpuan komuniti yang datang dari pelbagai latar belakang dan memudahkan urusan mereka terutama bagi yang sibuk bekerja.

Contohnya, penjualan produk nakashoku atau makanan yang sedia dimakan di konbini ada kaitan dengan perubahan trend isi rumah Jepun hari ini. Hari ini, bila pasangan suami isteri bekerja, makanan sebegini menjadi pilihan kerana mudah disediakan dan mengurangkan masa makan. Ini didedahkan oleh ketua unit komunikasi korporat Lawson, Ken Mochimaru.

Memandangkan ia dibuka 24 jam
sehari dan tujuh hari seminggu, ia amat berguna sebagai infrastruktur utama
komuniti terutama semasa kecemasan dan bencana. Tidak ramai tahu lebih 13,000
wanita berlindung di konbini untuk berlindung daripada ancaman pengintai atau
penjenayah. Sementara 6,000 lagi kanak-kanak memilih konbini sebagai tempat
selamat untuk mendapatkan bantuan manakala 12,000 orang tua pula diletakkan di
bawah perlindungan polis selepas dijumpai berjalan-jalan seorang diri di luar.

Selain sebagai pusat perlindungan, ia juga menjadi tonggak utama kecemasan terutama bila sesebuah kawasan dilanda bencana alam. Misalnya pada tahun 2016, wilayah Kumamoto dilanda gempa bumi yang mengakibatkan kawasan tersebut terputus bekalan elektrik dan gas. Konbini menjadi pusat utama penyaluran bantuan dengan firma-firma utama konbini berlumba-lumba menyalurkan bantuan.

7 Eleven misalnya menyalurkan bantuan dari konbini-konbini seluruh negara ke cawangannya di Kumamoto termasuk 700 pek lampin, 13,000 kotak produk penjagaan wanita dan 4,000 bebola nasi. 7 Eleven turut mengumumkan menyediakan perkhidmatan wi-fi percuma di setiap cawangannya, satu perkara yang dianggap jarang dilakukan syarikat berkenaan.

Manakala Family Mart pula mengumumkan menggerakkan kumpulan konbini bergerak yang boleh membawa 300 produk makanan dan isi rumah termasuk kotak bento dan minuman ringan. Lori khas ini dilengkapi dengan generator elektrik yang boleh beroperasi selama seminggu tanpa perlu mengisi minyak dan dikuasakan dengan gas propana.

Lori ini akan berhenti di tiga perhentian sehari, beroperasi dari 10.00 pagi hingga 6.00 petang dan mereka boleh menerima tempahan pengguna. Kumpulan lori ini mula digerakkan Family Mart selepas gempa bumi yang melanda Jepun pada 2011.

Tetapi dari sudut negatif, konbini juga melakukan kesilapan seperti membuang sisa makanan dari rak dan menggantikannya dengan makanan yang segar. Memanglah niatnya untuk memastikan makanan yang dijual benar-benar segar dan menarik selera pelanggan.

Tetapi jika dilihat dari sudut pandang yang lebih besar, ia sebenarnya merupakan satu pembaziran. Dalam tempoh setahun saja, konbini membuang 20,000 tan sisa bebola nasi, sandwich, bento dan makanan mudah rosak ke dalam tong sampah. Amaun tersebut sama dengan amaun buah anggur yang dipetik di Jepun dalam setahun.

Tiada siapa boleh menafikan operasi 24 jam konbini amat membantu komuniti terutama kelompok yang lemah. Tetapi operasi sebegini juga memakan kos operasi dan tenaga yang banyak terutama elektrik dan pekerja sekaligus membawa kepada pembaziran sumber. Pada tahun 2004 sahaja, lebih 80% konbini dibuka 24 jam di seluruh negara dan sesetengah wilayah juga sudah mempertimbang untuk mengehadkan waktu operasi konbini.

Selain pihak berkuasa wilayah, pengusaha konbini juga turut memikirkan perkara sama atas alasan terpaksa bekerja lebih lama, keuntungan yang diterima rendah dan kekurangan bilangan pekerja. Dan ini sudah mencetuskan pertelagahan antara pemilik francais dengan pemilik konbini francais seperti kes Mitoshi Matsumoto dengan 7 Eleven selepas beliau menutup kedai antara 1.00 hingga 6.00 pagi berikutan kematian isterinya yang membantu menjaga kedai.

Namun, menutup operasi 24 jam konbini bukanlah penyelesaian terbaik kepada konflik sebegini. Mahu tidak mahu, francais dan pemilik konbini francais perlu mencari jalan tengah bagi memuaskan hati semua pihak. Ini kerana pada waktu malam, masa inilah digunakan pekerja untuk membersihkan kedai dan pembekal mengisi bekalan pada rak-rak konbini.

Walaupun rakyat Jepun amat menyukai konbini tetapi mereka juga merasakan konbini perlu mengalami reformasi bagi membantunya terus kekal relevan dengan perubahan semasa. Kota Shibai, seorang perunding berusia 22 tahun merasakan waktu operasi 24 jam konbini sebagai tidak masuk akal lebih-lebih lagi jika sesetengah konbini mengalami masalah kekurangan pekerja. Yang pasti di sebalik semua ini, konbini yang sudah menjadi sebahagian daripada fabrik sosial Jepun tidak akan hilang dari pandangan buat masa ini.

RUJUKAN:

1. AFP. (2019). Convenient but
controversial: Japan’s 24/7 shops under fire. New Straits Times. https://www.nst.com.my/world/2019/04/483068/convenient-controversial-japans-247-shops-under-fire

2. Lefebvre, Ben. (2016). Food,
diapers, and free wifi: Japan relies on 7-11 to lead earthquake relief efforts.
QZ.com. https://qz.com/667567/food-diapers-and-free-wi-fi-japan-relies-on-7-11-to-lead-earthquake-relief-efforts/

3. Demetriou, Danielle. (2011). Shops-on-wheels
to launch across tsunami-hit Japan. The Telegraph. https://www.telegraph.co.uk/news/worldnews/asia/japan/8756848/Shops-on-wheels-to-launch-across-tsunami-hit-Japan.html

4. It’sYourJapan.com. 10 Things
You Didn’t Know You Could Buy/Do at a Japanese Konbini (infographic). https://itsyourjapan.com/japanese-konbini/

5. Keio University. (2012). Convenience
Stores and the Japanese Community. http://www.flang.keio.ac.jp/webfile/AWC/AWC2012/2012HH-HY.pdf

6. Studarus, Laura. (2019). The
unique culture of Japanese convenience store. BBC. http://www.bbc.com/travel/story/20190610-the-unique-culture-of-japanese-convenience-stores


Art Of Thinking

“Ada satu kali ni, saya dan seorang kawan konvoi nak ke tempat makan. Jadi kami berbincang jalan mana yang perlu digunakan yang lebih senang dan cepat untuk tiba ke destinasi.

Saya mencadangkan Jalan A dan kawan mencadangkan Jalan B. Saya kata pada kawan Jalan B penuh dengan lampu isyarat, kawan pula kata Jalan A jem pada waktu itu. Jadi kami mengambil keputusan untuk pergi berasingan dan lihat siapa yang sampai dulu ke destinasi.

Kawan saya sampai dulu…

Jadi sepanjang kami makan di kedai, tak berhenti dia membahan saya.. Terima je lah, dah salah kan? Tapi dalam membahan tu akhirnya dia mengakui yang dia bernasib baik sebab lampu isyarat ketika itu bertukar hijau silih-berganti..

Dalam membahan tu nak menjaga hati kot.. Wallahualam..

Walau bagaimanapun pada saya ianya tidak menjadi masalah kerana di sini saya belajar 2 perkara:

1. Jalan yang perlu diambil ketika jalan jem pada waktu itu.

2. Kami berdua tiba di destinasi yang dituju walaupun berlainan jalan.

Ini cuma contoh mudah tentang perbezaan pendapat ataupun pandangan. Ianya lebih menunjukkan kepada cara kita berfikir dan bagaimana kita menganalisis keadaan.

Dr. Brian Woodward, di dalam kajiannya berjudul Art Of Thinking, telah menggariskan 5 cara fikir yang dominan di dalam setiap individu:

1. Idealist

2. Synthesist

3. Analyst

4. Pragmatist

5. Realist

Di dalam kajian ini, Dr. Woodward menggariskan lagi bahawa setiap individu itu mampu berfikir secara 1 atau gabungan 2 diantara cara berfikir tersebut.

Cara berfikir ini sebenarnya yang menjadi punca perbezaan pendapat di kalangan individu, tidak kira apa pun latar belakang dan profesionnya. Saya ambil contoh yang mudah kita fahami. Secara amnya:

Realist: Kepada seorang Realist, fakta dan nombor sangat memainkan peranan penting di dalam keupayaan individu itu membuat keputusan.

Idealist: Kepada seorang Idealist, mereka tidak terikat kepada fakta dan nombor. Keputusan mereka dibuat berdasarkan ‘titik kosong’.

Di mana seorang Realist berfikir di dalam jaluran ‘Can or Cannot’, seorang Idealist pula berfikir di dalam jaluran ‘Why Not?’.

Apa pun jaluran berfikir itu, akhirnya yang terbukti berjaya ialah apabila mereka sampai kepada ‘destinasi’ yang dituju..

Apa pun tidak pernah tercatit setiap pilihan Realist itu betul atau pilihan Idealist itu betul, ataupun pilihan setiap dari cara berfikir tadi yang sentiasa betul.

In the end, the results justifies which way of thinking is the more ACCURATE during that particular time, that particular place and that particular issue.

Sebagai seorang Muslim, walau bagaimana cara kita berfikir, kita tak akan boleh lari daripada sibghah ataupun acuan Allah.

“Sibghah Allah. Dan siapakah yang lebih baik sibghahnya daripada sibghah Allah? Dan hanya kepadanyalah kami menyembah.”

Al-Baqarah, QS (2:138)

Jadi, sebagai Muslim acuan yang terbaik untuk kita adalah acuan Allah. Ini adalah pelajaran dari surah Al-Hadiid (Besi). Muslims adalah ibarat besi panas yang menyejuk dan mengambil bentuk di dalam sibghah Allah yakni Al-Quran.

Ini diperkuatkan lagi dengan ayat:

“Wahai orang-orang yang beriman, taatlah kamu kepada Allah dan taatlah kamu kepada Rasulullah dan kepada “Ulil-Amri” (orang-orang yang berkuasa) dari kalangan kamu. Kemudian jika kamu berbantah-bantah (berselisihan) dalam sesuatu perkara, maka hendaklah kamu mengembalikannya kepada (Kitab) Allah (Al-Quran) dan (Sunnah) RasulNya – jika kamu benar beriman kepada Allah dan hari akhirat. Yang demikian adalah lebih baik (bagi kamu), dan lebih elok pula kesudahannya.”

An-Nisaa’, QS (4:59)

Di dalam menerima atau berbeza pendapat, terdapat 2 kisah diantaranya yang boleh kita rujuk di dalam sirah Nabi Muhammad SAW:

1. Kisah Perjanjian Hudaibiyah di mana Rasulullah SAW bersetuju menerima syarat Musyrik Mekah di mana ramai sahabat yang tidak bersetuju.

2. Kisah Perang Khandak di mana Rasulullah SAW menerima cadangan Salman al-Farisi untuk menggali parit di sekitar Madinah.

Kembali kepada objektif penulisan ini, di dalam kita berbeza pendapat atau pandangan, yang pertama, sentiasa bersikap terbuka.

Yang kedua, di dalam kita membuat keputusan jalan apa yang nak diambil, berteguhlah.

Yang ketiga jangan berasa meninggi diri kerana akhirnya keputusan dan hasil yang akan menentukan keberkesanan pilihan kita itu.

Dan yang keempat, jangan jumudkan pemikiran dan bersiap-siaga membuat perubahan kerana walaupun setiap keadaan itu serupa, ianya tidak sama..”

*Kepada sahabat Muslim, jangan dikhuatiri tentang perbezaan.. Jangan habiskan masa anda berbalah siapa betul dan siapa salah..

Apa yang perlu anda khuatiri sebenarnya? Janji Allah di dalam Surah An-Nasr itu benar..

Yang lebih penting ialah terus mengkaji dan melaksanakan perintah-Nya..

– JB –

Untuk pembacaan lanjut tentang Art fo Thinking: http://comptalk.fiu.edu/thinking_styles.htm


Orang Aztec Lagi Pembersih Daripada Penjajah Sepanyol!

Selama bertahun-tahun, orientalis dan sejarawan Barat menggambarkan tamadun-tamadun di luar Eropah sebagai tidak bertamadun dan mundur. Dengan tanggapan sebegini, ada menyangka tamadun-tamadun luar ini sebagai pengotor. Hakikatnya, tamadun luar seperti tamadun Aztec sebenarnya lebih pembersih daripada ‘orang gasar seberang laut’ itu seperti dibuktikan dalam banyak catatan Conquistador.

Bagi orang Aztec, air merupakan elemen penting dalam setiap aspek kehidupan mereka. Hal ini menyumbang kepada pembinaan sistem terusan di kota-kota utama kerajaan itu. Di Tenochtitlan misalnya, terusan bukan sekadar membekalkan air bersih kepada penduduk tetapi sebagai kaedah pengangkutan penduduk. Ini diakui sendiri Conquistador yang paling terkenal, Hernan Cortes yang menggambarkan jalan-jalan orang Aztec sebagai panjang dan lebar sepanjang sebahagian terusan yang dimudiki mereka dengan kanu.

Dalam catatan yang sama, Cortes turut mendedahkan terusan yang membawa air bersih dilapisi dengan plaster dan dipadankan dengan rangkaian terusan yang membawa sisa najis dan kotoran keluar dari sesebuah kota. Akueduk-akueduk dan terusan-terusan sentiasa diselenggara dan tidak bercampur dengan air masin bagi memastikan ia berguna untuk kegunaan isi rumah dan mengairi tanaman.

Kebiasannya, sisa najis dikumpul dari setiap kota sebelum dibawa ke chinampas atau plot tanah pertanian orang Aztec menggunakan kanu. Kerja ini dilakukan bagi mengelakkan sisa-sisa ini termasuk dalam terusan dan tasik serta membolehkan ia digunakan sebagai baja organik.

Disebabkan kota-kota Aztec mempunyai rangkaian terusan yang banyak, ia sebenarnya memudahkan kerja pembersihan harian. Pembersihan seperti menyapu mempunyai makna tersendiri bagi setiap kelompok Aztec. Bagi golongan wanita, dengan membersih dan menyapu rumah mereka, ia ibarat memberi penghormatan kepada ruang domestik mereka.

Bagi golongan pendeta yang bertanggungjawab menguruskan kuil-kuil dan sekolah-sekolah, pembersihan bertujuan menghalau mana-mana kuasa yang berpotensi mengancam keharmonian harian kawasan-kawasan ini. Kota-kota Aztec turut mempunyai tandas awam dengan sisa najis dikutip dan digunakan sebagai baja di chinampas.

Di setiap kediaman orang Aztec, mereka dilengkapi kelengkapan mandian wap yang dipanggil temazcal. Orang Aztec masih mandi seperti biasa tetapi untuk temazcal, ia biasanya digunakan untuk tujuan ritual. Temazcal tidak mempunyai tingkap dengan lantainya dipanaskan dan dijirus dengan air sejuk. Ia selalunya digunakan untuk memulihkan badan bagi yang pulang dari konflik fizikal, mengubati penyakit atau sebagai tapak untuk membesarkan kanak-kanak.

Dewi mandian wap orang Aztec ialah Temazcalteci dengan imejnya dipamerkan berhampiran temazcal. Dewi kekotoran orang Aztec, Tlazoteotl bertanggungjawab mengawal pintu masuk temazcal dan memantau proses di mana pengguna temaszcal membersihkan diri mereka daripada kekotoran fizikal dan spiritual.

Sabun tidak wujud dalam kamus orang Aztec. Tetapi mereka tahu jenis tumbuhan yang boleh digunakan untuk membersihkan diri. Misalnya, akar dan buah pokok copalxocotl atau digelar pokok sabun oleh Conquistador menghasilkan sabun berbuih yang boleh dimanfaatkan untuk tujuan mandian atau mencuci pakaian. Sementara akar pokok amolli boleh digunakan untuk membuang bulu (jika menggunakan akar yang tebal dan besar) atau sebagai sabun (jika menggunakan akar yang kecil).

Antara aspek mandian utama orang Aztec ialah membersihkan ketiak mereka. Semasa mandi, mereka akan menggunakan campuran pokok chiyavaxihuitl yang telah dilumatkan, tulang manusia dan anjing, jus bunga-bungaan dan tumbuhan yang berbau wangi pada ketiak. Mengikut teks Badianus Manuscript yang diterbitkan pada 1552, ia berupaya menghilangkan bau pada ketiak.

Untuk wangian pula, golongan lelaki Aztec gemar menggunakan getah kopal, minyak ambar dan minyak balsam sebagai wangian pilihan mereka. Sementara golongan wanita pula memakai wangian di mana komposisi bahannya ialah daun pokok pain, bunga-bungaan dan buah-buahan. Wangian sama juga digunakan untuk pemulihan pesakit yang lemah atau mengalami kecederaan. Untuk ritual keagamaan pula, setanggi sentiasa dibakar oleh pendeta-pendeta Aztec.

Bagi para wanita Aztec, kebersihan sentiasa dititikberatkan kerana ia ciri seorang isteri yang baik. Ini berdasarkan teks Florentine Codex yang dikarang Friar Bernardino de Sahagun pada abad ke-16. Dalam teks sama, para wanita sentiasa diingatkan agar tidak mengenakan solekan kerana ia dianggap merendahkan maruah mereka mengikut kepercayaan Aztec.

Tetapi berdasarkan bukti arkeologi, wanita Aztec masih memakai solekan tetapi secara bersederhana. Antara solekan yang dikenakan ialah tecozauitl, sejenis lumpur kuning yang diletakkan pada kulit atau axin, campuran serangga yang dilumatkan sebelum disapu pada kulit.

Untuk kebersihan gigi pula, usah terkejut orang Aztec menggunakan garam dan air kencing sebagai cara membersihkan gigi mereka. Jika tidak menggunakan campuran tersebut, bahan lain seperti abu, madu, akar dan kulit pokok digunakan sebagai ubat gigi. Sementara golongan wanita pula mengunyah campuran chicle yang diambil dari pokok ciku dan bitumen bagi membantu mulut mereka berbau wangi.

Sekiranya ada penduduk mengalami sakit gigi, kebiasaannya mereka mencampurkan arang pada gigi mereka. Tetapi jika ia bertambah kronik dan memerlukan gigi yang bermasalah itu dicabut, doktor gigi akan meletakkan campuran cuka dan bisa ular pada gigi berkenaan. Ini memudahkan mereka mengeluarkan gigi bermasalah tanpa sebarang kesakitan sebelum campuran herba diletakkan pada luka tempat gigi dicabut.

Sebagai ganti kepada gigi yang dicabut, para doktor gigi meletakkan logam berharga atau barang kemas pada tempat gigi yang dicabut. Bagi golongan wanita Aztec pula, mereka mewarnakan gigi mereka dengan warna merah atau hitam bagi membezakan mereka dengan wanita-wanita lain.

Dari segi kebersihan rambut, penduduk Aztec selalunya mendapatkan cucian dan potongan rambut di kedai-kedai gunting berdasarkan pemerhatian Cortes. Gaya rambut mereka berbeza-beza dengan golongan pendeta suka menyimpan rambut panjang. Sementara bagi golongan lelaki biasa, potongan rambut pendek menjadi pilihan.

Bagi kanak-kanak lelaki, rambut mereka dipotong sehingga berusia 10 tahun. Selepas mencecah usia berkenaan, satu bahagian rambut dibiarkan panjang pada bahagian belakang kepala. Bahagian tersebut hanya akan dipotong apabila mereka membuktikan bahawa mereka berjaya sebagai pahlawan Aztec.

Bagi golongan Hawa pula, mereka mewarnakan rambut mereka dengan lumpur hitam atau sejenis herba yang dipanggil xiuhquilitl. Ada juga yang memilih mencukur rambut mereka sehingga botak. Bagi golongan wanita yang lebih berusia, rambut panjang mereka akan dibahagikan pada bahagian tengkuk dengan dua bahagian rambut berkenaan diikat dengan tali.

Apabila orang Aztec mendapatkan cucian rambut, mereka juga berdepan masalah seperti kelemumur dan kutu. Bagi masalah kelemumur, rambut si polan akan dilumur dengan tanah liat sebelum ia dibersihkan dengan air kencing dan avokado yang telah dihancurkan. Ini bertujuan mengembalikan warna rambut si polan dan menjadikan ia lebih cantik.

Jika si polan mengalami masalah kutu, rambut si polan – baik lelaki mahupun wanita akan dicukur sehingga botak. Selepas itu, kepalanya akan dibasuh menggunakan campuran air kencing dan campuran herba kayu pain, biji kapas dan avokado bagi memastikan masalah ini tidak berulang.

Dalam teks yang sama, de Sahagun turut mendedahkan kebersihan tetap diutamakan oleh orang Aztec walaupun semasa berada di medan perang. Misalnya, bagi individu yang mengalami kecederaan patah anggota, tulang anggota yang patah akan dibetulkan dengan sebatang kayu sebelum diikat dengan tali.

Plaster kemudiannya akan diletakkan pada bahagian anggota yang patah. Komposisi plaster Aztec terdiri daripada damar pokok ocozotl, resin dan bulu pelepah. Bahagian anggota badan yang patah dan tempat pengikatnya akan dilapis buat kali kedua menggunakan getah persis damar.

Yang pasti, tumbuhan herba memainkan peranan penting dari segi pemulihan dan kesihatan orang Aztec. Contohnya, jus buah kaktus nopal atau dipanggil tuna oleh penduduk tempatan digunakan untuk meredakan bengkak pada anggota badan. Sementara kulit pokok ylin yang dicampur dengan lilin, telur dan tumbuhan herba lain membantu meredakan demam dan keradangan.

Dari segi etika makanan dan minuman, mencuci tangan sebelum dan selepas makan merupakan satu perkara yang wajib dilakukan. Kebiasaannya, rutin cucian tangan dibuat dalam jamuan dan keraian Aztec bersifat besar-besaran. Selepas hadirin selesai makan dan mencuci tangan, mereka akan diberi koko dan paip untuk bersenang-lenang.

Antara contoh terkenal orang Aztec dalam bab sebegini ialah pemerintah terakhir mereka, Moctezuma. Mengikut riwayat, baginda dan para tetamu diberi air untuk mencuci tangan oleh empat orang wanita jelita yang diambil dari sebuah besen yang dipanggil xicales.

RUJUKAN

Sartore, M. (2021, 24 Mei). What Was Hygiene Like In The Aztec Empire?. Ranker.


Liberal Tak Faham Kenapa Susah Sangat Nak Halau Zakir Naik

Politik ni bermain dengan nombor. Ini yang selalu orang liberal lupa atau mungkin tak faham. Bila pembelajar sains politik macam aku ni cakap macam ni, depa tak faham. Mereka hanya memikirkan tentang soal prinsipal mereka sebagai “moral compass”, soal apa pendapat orang lain tak penting.

Zakir Naik ni dapat pengaruh dari Ahmad Deedat. Ahmad Deedat ni dari tahun 90an dia dah popular. Zakir Naik ni digelar Deedat Plus, sebab dia punya ceramah mampu menarik lebih ramai lagi orang dengan teknik penyusunan retorik yang bagus daripada Deedat.

Zakir Naik ni ada banyak benda aku tak setuju. Tapi dalam satu hal, dia popular, terutamanya dari kalangan orang Melayu. Kenapa dari zaman Najib sampai zaman Mahathir 2.0 ni, tak ada pemimpin mampu halau Zakir Naik ni walaupun kerajaan India dah mohon ekstradisi ni lama dah?

Sejak 2014 apabila Narendra Modi menang pilihanraya India, politik India bertukar menjadi condong ke arah nasionalis Hindu. Dengan kekorupan parti lawan iaitu Parti Kongres, parti BJP (aku tak hafal nama penuh dia) menggunakan retorik nasionalis Hindu.

Sekarang ni, di India, apa yang menyatukan mereka? Bahasa kat India ada beratus bahasa. Orang selatan tak nak guna Hindi, orang India di pantai Timur lain budaya dia berbanding pantai Barat.

Majoriti penduduk India adalah Hindu, dikatakan sampai 70-80%. Inilah yang menyatukan semua orang. Agama Hindu.

Kalau korang nak tau di India sejak 2014 ada kes orang pukul beramai-ramai orang Islam yang menyembelih lembu. Di Uttar Pradesh paling banyak kes ni sampai mati pun ada. Kau boleh search video Johnny Harris Vox dia pergi India.

Dan di sinilah munculnya Zakir Naik. Zakir Naik ni hero untuk suara umat Islam di India yang jumlahnya dalam 10-15% ni. Nampak tak banyak nombor tu, tapi dalam konteks negara yang penduduknya 1.3 billion, kau bercakap tentang suara 130 juta orang penduduk.

Zakir Naik dikatakan menyeleweng dana derma, serta banyak lagi lah kerajaan Modi ni letakkan tuduhan pada dia. Bukan sebab tu sebenarnya. Nak sembang songlap duit derma, berapa banyak persatuan agama songlap duit derma.

Tetapi kebimbangan kerajaan Modi terhadap Zakir Naik ini ialah kemampuannya menggerakkan 130 juta orang umat Islam di India, serta faktor Pakistan di sebelah. Dan Pakistan adalah kuasa nuklear.

Dan kerana itu Zakir Naik lari ke Malaysia, sebab masa itu kerajaan Najib memerlukan orang macam Zakir Naik ni untuk menyatukan orang Melayu. Tapi tak sempat, Pakatan Harapan pun berkuasa.

Mahathir melihat Zakir Naik ni sebagai buah catur untuk dia menguasai politik dalam scene PH. Untuk memahami Mahathir, kau tak perlulah baca buku The Prince Machiavelli kalau kau tak minat baca buku.

Kau cuma perlu tonton siri trilogi 1-3 Star Wars dan kau hanya fokus kepada karektor Palpatine dan Darth Sidious. Dengan tu kau boleh faham gameplay Mahathir.

Sementara Anwar gemar menggunakan retorik bahasa Arab untuk crowd Melayu Islam, Mahathir tak ada kelebihan bab bercakap tentang Islam. Dulu tahun 1990-an BN kuat sebab Mahathir cakap benda sekular, Anwar cakap benda Islam.

Sebab tu Mahathir pilih Abdullah Badawi jadi Timbalan lepas pecat Anwar. Nak tak nak, kena faham: Islam adalah perkara yang sangat penting dalam politik orang Melayu.

Sebab tu pentingnya ada PAN dalam Pakatan Harapan. PAN berperanan sebagai unit Islam dalam perikatan ni. Dengan adanya PAN, senanglah DAP dan sayap sekular dalam PH ni bergerak. PAN ni macam pacifier – puting bayi kepada politik Melayu.

Kalau orang Melayu bising pasal Islam je, PAN akan bising. Malangnya, kalau kau asyik sumbat puting bayi je lama-lama bayi pun baling bendalah tu dan menangis sebab nak susu.

PAN adalah parti Islam yang tak ada substance. Ia ditubuhkan untuk menutup kesekularan DAP dan itu sahaja. Sebab lambang DAP tak boleh masuk kawasan kampung Melayu, mereka perlu lambang lain.

Dan disinilah kedudukan Zakir Naik dalam politik negara kita hari ini. Kemampuan Zakir beretorik menyebabkan Mahathir terpaksa simpan dia dalam negara ini – dan ini yang liberal tak faham.

Kalau Mahathir hantar juga Zakir Naik ni ke India dan ikut je kata Modi, orang Melayu dan umat Islam, yang mewakili 70% penduduk dalam negara ini, akan mengamuk.

PAS sahaja ada 2 juta ahli, UMNO ada 3 juta. Boleh ke geng liberal ni dapat nombor macam ni? Dan disebabkan itu, untuk counter isu ini, kenalah guna isu macam tulisan Jawi dan Dong Zong sebagai NGO bersuara.

Dan dalam politik, aku ulang, benda kau kena lihat ialah demografi. Demografi memainkan peranan penting dalam mencorakkan politik.

Ahli PAS yang konservatif rata-rata berkahwin dalam usia awal dan mempunyai anak yang ramai. Sementara liberal kebanyakannya bersikap career-oriented dan lambat berkeluarga. Setiap satu keluarga liberal lahir seorang anak, konservatif lahir empat.

Macam mana liberal nak menang? Dengan menggunakan taktik Silicon Valley dan Hollywood serta mainstream media lah. Mereka cuba kuasai minda orang dengan semua ini untuk membendung pengaruh konservatif yang semakin membesar.

Di Amerika, liberal mainstream media pun dah jatuh. Orang dah tak tengok dah CNN sejak Chris Cuomo, Anderson Cooper dan Don Lemon jadi frontman. Orang dah tak tengok dah MSNBC sejak Rachel Maddow pun dah jatuh rating.

Di Malaysia ni, semakin ramai orang unsubscribe Malaysiakini. Orang dah tak peduli dengan Malaysiakini sebab berita dia makin lama makin bias dan mengarut. Macam mana jatuhnya Utusan masa zaman Najib dulu, macam tu jugalah Malaysiakini akan jatuh.

Dan kerana itulah Malaysiakini dok ratib isu Zakir Naik ni sama macam CNN dok ratib Donald Trump. Kerana mereka mengharapkan clickviews dan kalau clickviews kurang, mereka dah kehilangan para investor untuk iklan di ruang mereka.

Kalau Malaysia hantar juga Zakir Naik, bukan sahaja Melayu Islam di Malaysia je mengamuk, Islam di India pun mengamuk, dan negara-negara Islam yang lain pun akan ada yang mengamuk.

Mungkin kalau golongan liberal Bangsar ni nak faham kenapa susah benar nak halau Zakir Naik ni, kau tak payah pergi sampai Kelantan untuk tau kenapa sampai 70,000 orang boleh penuh di Stadium Sultan Mohamad VI tu.

Kau drive sikit je pergi Bangi, atau Shah Alam, atau Setiawangsa, atau Gombak, dan kau akan faham yang crowd geng kopi mahal korang ni kecik je sebenarnya.

Mahathir ada kepentingannya, PAS ada kepentingannya, dan Zakir Naik ada kepentingannya. Semua ni ada higher agenda demi Islam, berbanding perspektif dogmatik sempit liberalisme yang bak kata Putin semakin dah tak relevan ni.

Liberal ni idea zaman moden dari zaman Voltaire, Jean Jacques Rosseau dan Thomas Paine. Liberalisme ni dah ada di bumi ni sejak 1700an lagi. Kemuncaknya bila Amerika menang Perang Dingin.

Kenalah terima hakikat apa jua idea, satu hari nanti ia akan lapuk, dan idea moden ni dah lapuk. Sekarang zaman pasca moden.

Dan orang macam Zakir Naik, kau suka atau tak, adalah tokoh pemikir pasca moden. Kau suka atau tak, deal with it.


Spider-Man No Way Home – Belajar Berhadapan Dengan Kesilapan Dan Kehilangan

Endgame bermain dengan time travel. No Way Home bermain dengan multiverse. Loki pulak main dengan time travel dengan multiverse sekaligus. Tapi kenapa sekarang ni dua tema ni jadi tema popular di seluruh dunia?

Tapi sebelum itu, dunia post-apocalypse merupakan escapism yang paling popular di Barat. Tentang dunia yang dah hancur, tamadun yang runtuh, meninggalkan beberapa orang yang selamat, hidup dalam kehancuran itu. Ini menggambarkan betapa dah hilangnya harapan mereka di sana tentang kehidupan mereka, dan mengimpikan sistem yang menindas mereka ini runtuh. Mereka impikan para penguasa dunia ini tertunduk pada kehancuran.

Mereka memandang mereka hanya bebas apabila sistem dan penindas ini dah mati, dan dihapuskan terus. Sungguhpun demikian, escapism ini tak tak akan mampu lawan escapism yang aku sebut di atas. Time travel dan multiverse.

Bohonglah kita tak terdetik dalam jiwa kita, kita nak sangat kembali undur masa, perbetulkan kesilapan kita. Korang mungkin pernah tersalah cakap, tersalah keputusan sampaikan korang hilang orang yang korang percaya dan sayang. Mungkin dari tindakan tu hilang kekasih, lebih teruk, putus tunang, paling teruk, bercerai?

Korang nak sangat undur masa, untuk kembali ke waktu silam, bagi memperbetulkan kesilapan yang akan menghantui jiwa korang seumur hidup. Tapi kalau tak mampu nak perbetulkan kesilapan silam, sekurang-kurangnya korang nak tahu, ada bahagian lain dalam semesta kita, korang dan si dia hidup bahagia, dan kenyataan tu pun cukup baik dah untuk korang sedapkan jiwa.

Tak… tak… aku tak baca fikiran korang semua. Aku juga pernah merasainya. 3 bulan lepas, sebab tindakan bodoh aku, aku kehilangan seseorang yang paling aku sayang dalam hidup aku. Dan aku rasa itu akan jadi penyesalan paling besar dalam hidup aku, dan aku hidup akan dalam kekesalan itu.

Dan itu pengajaran terbesar dalam Spiderman: No Way Home ni nak bagitahu korang. Dalam cerita ni, ketiga-tiga Spiderman ni, kesemuanya hilang orang paling diaorang sayang. Spiderman Tobey hilang Uncle Ben, Spiderman Andrew hilang Gwen Stacy, dan Spiderman Tom hilang Auntie May. Tapi filem ini walaupun membawa kalian ke escapism tentang undur masa, tentang betulkan balik kesilapan silam, dan kewujudan multiverse…

Ia juga berbicara tentang bagaimana kehilangan dan kesilapan paling besar kita adalah membentuk kita sebagai manusia. Tak apa, kehilangan tu akan buat kita meratap, hilang semangat. Menangislah, meraunglah, tak kira anda seorang lelaki dan perempuan, tetapi nanti, dari kehilangan dan kepatahan tersebut, kutip semula hati-hati yang berselerak itu untuk dicantum semula.

Dan kali ini, Peter Parker versi Tom Holland takde Tony Stark untuk ajarkan dia tentang bagaimana nak berhadapan dengan kehilangan paling besar dalam hidup. Ada Tobey dan Andrew yang pernah mengalami episod tersebut dalam hidup mereka, dan sudah tiba masanya untuk mereka ajarkan kepada Tom untuk menghadapi kehilanagn itu.

Ya, mungkin kita tak akan pernah mampu lupakan kesilapan kita. Mungkin akan datang satu detik, kita akan tetap teringat dan mengenangkan masa silam. Tapi tanpa detik itu, kita tak akan jadi dewasa. Andrew dan Tobey jadi lebih dewasa atas kehilangan itu. Itulah juga cara kehidupan membawa kita mengenal erti kedewasaan.

Setiap satunya ada hikmah yang TUHAN sisipkan. Mereka yang tenang selepas dugaan itu adalah mereka yang dah belajar untuk berdamai dengan takdir. Mereka yang dah belajar untuk menerima dengan redha, percaya bahawa setiap satu episod yang dah ditulis di Luh Mahfuz, adalah sebuah pendidikan untuk kita. Kita mungkin tak nampak hari ini, tapi mungkin satu hari nanti, kita akan tersenyum dan akhirnya, memahami hikmahnya.

Juga, terkadang jalan perjuangan ini jalan yang sangat sepi. Itu yang ditunjukkan oleh babak terakhir, apabila Spiderman bersedia untuk melepaskan segala-galanya. Dia lepaskan kekasihnya, dia lepaskan sahabatnya, dan memutuskan untuk menjadi seorang diri. Dia memilih untuk semua memori tentang siapa Peter Parker terpadam dalam semua jiwa manusia yang hidup pada semestanya.

Barangkali terkadang perjuangan itu lebih besar daripada belahan jiwa kita, lebih besar daripada sahabat, lebih besar daripada segala kekayaan materialistik, sebab itu ia harus dititi atas jalan yang sepi. Untuk Peter Parker, perjuangannya menjaga keamanan dunia, menjaga keamanan bandarnya lebih besar daripada MJ, lebih besar daripada Ned sahabatnya. Perjuangannya memerlukan dia meninggalkan semua itu kerana akan membahayakan mereka.

Samalah juga kita semua. Jalan perjuangan ni jalan yang sangat sunyi. Jalan yang sangat sepi. Sesiapa yang memilih jalan ini, kena bersedia untuk merasakan dibenci, ditinggalkan, ditentang, salah faham. Selagi mana jalan tersebut tak dilalui, denai yang kita pijak ini tak layak dipanggil sebagai perjuangan. Tetapi untuk seorang Muslim, di sinilah harga kita, di sinilah nilai kita.

Terkadang kehilangan yang awalnya itu perlu untuk kita menyedari, barangkali hadir seseorang itu sama ada sebagai saudara sedarah, sebagai belahan jiwa, sebagai sahabat akan menghalang kita untuk menjadi lebih maju.

Maka kehilangan perlu untuk perjuangan yang lebih besar. Barangkali, perjuangan untuk anak bangsa, agama dan negara, juga The Patriots adalah lebih besar daripada semua itu.

Untuk aku, aku menerima kehilangan yang aku pernah rasa. Tipulah aku tak menyesal, tipulah aku tak terkenang, tipulah aku tak hancur berkecai, tapi hidup kena diteruskan. Aku kena belajar untuk kutip segala yang hancur, bangkit semula dari debu, laksana seekor Phonenix. Dan aku temui kekuatan itu pada perjuangan aku juga.

Akhir sekali oleh kerana pengajaran filem ini sangatlah besar untuk kita, sekurang-kurangnya untuk aku, makanya aku tak nak ulas bab-bab teknikal dalam cerita ini. Sebab aku dapat kaitkan dengan diri aku, tentang apa pengajaran terbesar dalam hidup aku, maka aku coretkan makalah ini untuk tatapan kalian. Tentang nilai-nilai yang dapat aku kutip daripada karya seni ini.


Budak Ini Sebenarnya Berusia 19 Tahun

Dunia digital membuka jendela populariti kepada khalayak marhaen. Cuba fikir sejenak – macam mana Charli D’amelio dan Khabane “Khaby” Lame boleh dijulang sebagai Ratu dan Raja TikTok. Jumlah pengikut mereka jauh menandingi figura-figura popular seperti Dwayne Johnson misalnya.

Kejayaan D’amelio dan Khaby merelevankan definisi “internet celebrity”, bahawasanya marhaen yang menentukan populariti seseorang tanpa saduran pihak berkepentingan seperti media arus perdana.

Apabila status selebriti dimarhaenkan, ramai orang mendapat tempat secara lebih adil. Salah seorang adalah Hasbulla Magomedov. Umumnya kalau tengok nama keluarga mesti terfikir Khabib Magomedov. Tambah pula Hasbulla digelar “Mini Khabib”. Jadi apakah adik Hasbulla ahli keluarga Khabib?

Kalau tanya pada orang ramai, silap-silap ramai akan cakap “Mini Khabib” adalah budak… ataupun bayi. Sebenarnya “Mini Khabib” menghampiri usia 20-an. Tarikh lahirnya tidak diumumkan kepada khalayak ramai. Hanya tahun kelahiran sahaja yang diketahui… iaitu 2003.

“Budak Sekolah Pun Tak Takut Pada Kau.”

Pertama kali saya tahu pasal Hasbulla adalah melalui videonya bersama Abdu Rozik.

Mula ingat dua budak panas baran tengah mengαmυk. Sampai teηdaηg-meηeηdaηg pun aksi saja lebih. Kenanya tidak. Selidik punya selidik – terduduk jugalah bila tahu kedua-dua “budak” ini bukan main popular. Hasbulla menimba kemasyhurannya melalui laman sosial Instagram. Banyak benda pasal beliau dikongsi di sana.

Dengan ketinggian tidak sampai 100 sentimeter, hidup Hasbulla sangat ranggi… bak kata bahasa Inggeris, “larger-than-life”. Sementara Rozik menceburi bidang lagu, Hasbulla lebih pada bidang fizikal.

Video Hasbulla dan Rozik tular sampai Dana White (Presiden UFC) dilaporkan menawar AS$15 juta untuk anjurkan perlαwαnαη gelanggang.

Tetapi Pertubuhan Atlet Kerdil sangat sensitif pasal bab-bab ini. Mereka dengan pantas mengisytiharkan sebarang aksi gelanggang antara Hasbulla dan Rozik sebagai “tidak beretika” (Ward, 2021).

Biar Badan Kecil… Janji Jiwa Besar

Hasbulla Magomedov sebenarnya petah bercakap (walaupun dengan suara bayi). Kerana mulut, Hasbulla dengan pantas menjadi ikon sukan fizikal macam UFC.

Beliau selamba mencabar Conor McGregor dan Khabib Magomedov macamlah ada peluang untuk menang. Itu yang saya cakap tadi – hidup “larger-than-life” membuka jalan ke arah kegemilangan pada mata dunia (al Madi, 2022).

Kira ada faktor kepelikan di sini. Sikit demi sikit. Lama-lama jadi bukit. Dan hari ini, Hasbulla mempunyai 2.1 juta pengikut di Instagram. Video-video TikTok bersubjek “Hasbulla Magomedov” mencecah 15.2 juta tontonan.

Populariti beliau sekurang-kurangnya membuka laluan untuk kita faham situasi dihadapinya. Hasbulla tidak pernah mengumumkan pasal masalah kesihatannya. Mungkin kerana pada matanya, sifat kerdil bukanlah satu masalah. Secara tidak langsung, kekerdilannya membawa rezeki luar biasa sampai orang normal pun kagum.

Yang pasti secara zahir, Hasbulla mempunyai ciri-ciri “Growth Hormone Deficiency”. Benda ini masih spekulasi maya. Tetapi kalau betul, GHD adalah gangguan semulajadi pada kelenjar otak (pituitary gland).

Kelenjar ini sepatutnya menghasilkan hormone somatotropin untuk tujuan tumbesaran. Mungkin ada sesuatu yang berlaku, melengkapkan perjalanan Hasbulla sebagai “Mini Khabib”.

Walaupun sudah popular gila-gila, Hasbullah pernah menyatakan azam hidupnya. Beliau tidak mahu kekal masyhur. Beliau tidak mahu cabar-mencabar. Beliau hanya mahu mendalami ilmu al-Qur’an dan mungkin satu hari menjadi seorang alim ulama (Pop Buzz, n.d.).

Jujurnya Hasbulla bukan jahat pun. Gelagatnya dalam video hanyalah lakonan untuk menghiburkan khalayak umum. Tetapi kalau kalian jumpa beliau, jangan berani dukung. Silap-silap kena tokak kat hidung.

RUJUKAN:

Al Madi, M. (2022, April 6). Who Is Hasbulla Magomedov? The Social Media Sensation Reveals All in First Interview. Man of Many.

Pop Buzz. (n.d.). Hasbulla Magomedov: 11 facts about “Mini Khabib” you should know.

Ward, A. (2021, Jun 1). Russia’s Dwarf Athletic Association Concerned by ‘Unethical’ Hasbulla Magomedov Fight. Lad Bible.